Бухорода жамоатчилик саъй-ҳаракати билан экобоғ яратилади - Anhor\nAnhor Все посты Бухорода жамоатчилик саъй-ҳаракати билан экобоғ яратилади\nБухорода жамоатчилик саъй-ҳаракати билан экобоғ яратилади\nЎзбекистон Ландшафт санъати уюшмаси Бухоро шаҳридаги тарихий бинолар остидаги тупроқни асраш, шаҳар ҳавоси ва иқлимини яхшилаш мақсадида шаҳарни кўкаламзорлаштириш бўйича ўз ташаббусини амалга ошириш учун бир ҳафта ичида 30 минг евродан ортиқ маблағ тўплади, бу ўз навбатида соғлиқни сақлашга сарфланаётган харажатларни камайтиради ҳамда аҳоли ва шаҳар меҳмонлариниг кайфиятини яхшилайди. “Бухоро яшил шаҳар” лойиҳаси оддий фуқаролар, тадбиркорлар, компанияларнинг хайр-эҳсони ҳисобидан молиялаштирилади.\nЛойиҳани Бухоро шаҳрини кўкаламзорлаштириш учун хайр-эҳсон тўплашга эълон қилган Камола Маҳмудова шахсида ЕТТБ ходимларининг ташаббускор гуруҳи томонидан ҳам қўллаб-қувватланди. Унинг сўзларига кўра, ЕТТБ лойиҳани қўллаб-қувватлашга ва, агар улар тўплаган 50 минг долларга қўшимча равишда яна 50 минг евро ажратишга тайёр. Шундай қилиб, агар ушбу ташаббус 50 минг евро тўпласа, унда ЕТТБ уларга яна 50 минг евро қўшади. Ўтган ҳафтада номаълум бўлиб қолишни истаган тадбиркор 28 минг доллар эҳсон қилганди. Бундан ташқари, Англия, Канада, Исроил ва Россияда яшайдиган юртдошларимиз ҳам хайр-эҳсон қилган.\n«Биз ЕТТБнинг Ижтимоий ташаббуслар дастури ҳаво ҳароратини пасайтириш, ҳавони тозалаш, сувни ушлаб қолиш, соғлиқни сақлаш ва ҳуқуқ-тартиботни муҳофаза қилиш учун харажатларни камайтириш, кишиларнинг аҳволини яхшилаш ҳамда тарихий ёдгорликлар асосларини сув тошқинларидан асраш мақсадларида Бухорода йирик экопарк қурилиши бўйича янги лойиҳамизни маъқуллаганини маълум қилишдан мамнунмиз», – дейди Камола Маҳмудова.\n“Бозоро яшил шаҳар” лойиҳаси уч босқичдан иборат:\n1-босқич – буталар ва кўп йиллик гуллар массивига эга шаҳар хиёбонларини яратиш;\n2-босқич – боғдорлар, болалар ва ўқитувчилар учун дарахтлар ҳақидаги ўргатувчи маърузалар ва материалларни яратиш;\n3-босқич – лойиҳа самарасини мониторинг қилиш учун акцияда экилган дарахатлар ва кекса дарахтларнинг электрон харитасини яратиш.\nҲаво ва ҳароратни тадқиқ қилиш ва ўлчаш ишларини Кембриж университетининг Sainsbury Laboratory тадқиқотчилик лабораториясининг координатори, доктор Темур Юнусов олиб бормоқда.\nЎзбекистон Ландшафт санъати уюшмаси ва ЕТТБ ходимларининг баёнотида шундай дейилади: “Бухорони яшил воҳага айлантириш бўйича асосий вазифалардан ташқари, биз ички туризмни ривожлантиришга ва Ўзбекистон аҳолисини шаҳарни кўкаламзорлаштириш бўйича волонтёрлик акцияларимизда қатнашишга чақирамиз. Бу Ўзбекистонда биринчи тарихий эко краудфандинг ва ЕТТБнинг бутун тарихи давомида бундай форматдаги ижтимоий ташаббус лойиҳаси бўлиб, унинг ўхшаши йўқ”.\nКамола Маҳмудованинг сўзларига кўра, барча тушумлар ва маблағлардан фойдаланиш жараёни текширилади. Лойиҳа халқаро компания томонидан мустақил аудит қилинади, у ҳисобрақамлар ва харажатларни назорат қилади, шунингдек лойиҳанинг амалга ошиши ҳақида мустақил фикрини чоп этиб боради.\nЛойиҳани Бухоро ҳокимлиги, Буюк Британиянинг Ўзбекистондаги элчихонаси қўллаб-қувватламоқда.\nБухорода дарахтларни экиш 27-февралга режалаштирилган. Ушбу акцияда мингга яқин волонтёр қатнашиши кутилмоқда.\n24 февраль куни Тошкентдан Бухорога ҳокимлик томонидан лойиҳа учун ажратилган шаҳарнинг ботаник зоналари биохилмахиллигини яратиш учун танлаб олинган сифатли дарахтлар, буталар ва хушбўй гиёҳлар ортилган тўртта юк машинаси йўл олади.\nУюшманинг алоқа рақамлари:\n+99890 315 59 99 Гўзал\nШунингдек лойиҳага gofundme.com сайтидаги саҳифадан ҳам маблағларни эҳсон қилиш мумкин.


20:44 22 Март 2018\n17:19 08.10.2015 (Янгиланган 16:18 15.10.2015) Ҳавола олиш\nРоссияда қонуний яшаш ва ишлаш учун меҳнат мигрантларига эслатма.\nОхирги пайтда ОАВ ва ҳаётда кенг ишлатилаётган “мигрант” сўзининг ўзбекчада аниқ таржимаси йўқ, шунинг учун муштарийлардан узр сўраган ҳолда мақоламизда ушбу сўзни ишлатамиз.\nСир эмаски, охирги йилларда МДҲ мамлакатларидан жуда кўп фуқаролар Россияга ишга келмоқда. Бегона юртда ҳар бир мусофир учун энг зарур масала бу — ҳужжатларни қонуний равишда расмийлаштириб, миграция хизмати ва полиция текширувларидан қўрқмасдан, хотиржам яшаш ва ишлаш.\nМаълумки, Россияда миграция қонунлари мураккаб, яна улар ҳар йили ўзгаради, янгиликлар киритилади. Юқоридаги инфографикада, Россияда ишлашни хохлаган фуқаролар учун босқичма-босқич эслатма таклиф қиламиз. Мураккаб қонун-қоидаларни оддий сўзлар ва суратлар ёрдамида тушунтиришга ҳаракат қилдик. Умид қиламизки, ушбу инфографикамиз сизга ҳар хил тушунмовчиликлар ва билиб-билмай қонун бузишлар олдини олишга ёрдам беради.\nШу ўринда, баъзи бир фойдали ҳаволаларни келтирмоқчимиз:\nФедерал миграция хизматининг вилоятлардаги идоралари адрес ва телефонлари: http://www.fms.gov.ru/contacts/tel_sprav_territor/index.php\nРоссияга киришга таъқиқ бор ёки йўқлигини текшириш учун ФМСнинг расмий сайти: http://services.fms.gov.ru/info-service.htm?sid=3000


Халқаро чемпионлар кубоги. «Реал» «Бавария»га ютқазди, «Арсенал» иккинчи ўйинда ҳам ғалаба қозонди\n09:30 / 21.07.2019\nЛондоннинг «Арсенал» клуби «Фиорентина» устидан 3:0 ҳисобидаги ғалабага эришди. АҚШнинг Шарлотта шаҳридаги «Банк оф Америка» стадионида 74 минг томошабин қаршисида кечган учрашувда лондонликларнинг ёш футболчилари ўзларини кўрсатишди.\nЎйиннинг 15-дақиқасида Эдвард Нкетиа ўйиндаги биринчи голни урди. Иккинчи бўлиб бошида инглизлар клуби ҳужумчиси дублни расмийлаштирди, 89-дақиқада эса Жозеф Уиллок ҳисобни йирик кўринишга келтирди.\nҚайд этиш керакки, Нкетиа уч кун муқаддам ушбу турнир доирасидаги илк учрашувда Мюнхеннинг «Бавария» клуби дарвозасига ғалаба голини урганди.\n«Бавария» 24 июль куни «Милан»га қарши ўйнайди, «Реал» шу куни «Арсенал»га қарши майдонга тушади, 27 июль куни эса «Атлетико» билан дерби ўйини кутмоқда. Фиорентина» 25 июль куни «Бенфика»га қарши майдонга чиқади.\n«Арсенал» – «Фиорентина» 3:0 (1:0, 2:0)\nАрсенал – Мартинес (Лено, 46), Женкинсон (Чака, 80), Чемберс (Мхитарян, 63), Монреаль (Мартинелли, 80), Колашинац (Ляказетт, 46), Олайинка (Папастатопулос, 63), Нелсон (Ўзил, 79), Буртон (Томпсон, 80), Мустафи (Медли, 80), Нкетиа (Мэйтленд-Найлз, 80), Сака (Уиллок, 63).\nОгоҳлантиришлар: Сапонара (43), Терраччано (56), Мхитарян (64), Мэйтленд-Найлз (82), Чака (90).\n00:26 / 21.08.2019\n13:40 / 19.08.2019


Ҳалол ишлаган тадбиркорга солиқ юки камайиши керак — Шерзод Қудбиев – Газета.uz\nФото: youtube / ДСҚ\nДавлат солиқ қўмитаси раиси Шерзод Қудбиев мол-мулк солиғининг 2 фоиздан 1,5 фоизга туширилиши ҳалол ишлаб келган тадбиркорлар манфаати учун хизмат қилишини таъкидлади. У айрим тадбиркорлар камроқ солиқ тўлаш учун объект нархини паст кўрсатгани, эндиликда улар ҳам белгиланган суммадан кам бўлмаган миқдорда солиқ тўлашларини таъкидлади.\nLotinchada 17 январ 2022, 23:22 Иқтисодиёт\nДавлат солиқ қўмитаси (ДСҚ) раиси Шерзод Кудбиев 17 январь куни матбуот анжуманида юридик шахсларга мол-мулк солиғи камайтирилгани юзасидан изоҳ бериб ўтди.\nСолиқ кодексига киритилган ўзгаришларга кўра, 2022 йилда юридик шахслар учун мол-мулк солиғи 2 фоиздан 1,5 фоизга камайтирилди. Шу билан бир қаторда, мол-мулк солиғини ҳисоблаб чиқаришда бино ва иншоотлар бўйича солиқ базаси бу объектларга 1 квадрат метр учун мутлақ миқдорда белгиланган минимал қийматдан паст бўлиши мумкин эмаслиги бўйича янги тартибкиритилди.\nБу кўрсаткич Тошкент шаҳрида 2,5 млн сўм, Нукус ва вилоятлар марказларида 1,5 млн сўм ҳамда бошқа шаҳарлар ва қишлоқ жойларда 1 млн сўм этиб белгиланган эди. Ушбу ҳолат ижтимоий тармоқларда кенг муҳокамаларга сабаб бўлди. Хусусан, юридик шахслар учун мол-мулк солиғи миқдорининг ошиб кетгани, натижада, айниқса, кичик бизнес зарар кўраётгани айтилмоқда.\nШерзод Қудбиев ушбу масала юзасидан ОАВ вакилларига изоҳ бериб ўтди. Унинг таъкидлашича, айрим тадбиркорлар қонунчиликка риоя қилган ҳолда мол-мулкларини реал бозор баҳосида ҳисоблаб, уни ҳар йили қайта баҳолашган. Айримлари эса камроқ солиқ тўлаш мақсадида мол-мулкини ўта арзон баҳога ҳисоблатган.\n«Мана, сизларга мисол, буни биз жуда кўп кўрсатдик. Биз битта ҳудудда бир-бирига ўхшаш субъектларни топишга ҳаракат қилдик. Жиззах шаҳрида 861 квадрат метр майдонга эга мулкнинг қиймати 1,99 млн сўм кўрсатилган. Худди шундай Жиззах шаҳрида, юқоридаги бинодан кўриниши хунукроқ бўлган 880 метр квадрат майдонга эга мулкнинг қиймати эса 1,7 млрд сўм. Иккаласи ҳам тадбиркор. Қайси тадбиркорни манфаатини ҳимоя қилишимиз керак?» — дея таъкидлади қўмита раиси.\nУнинг сўзларига кўра, юқоридаги мисолда биринчи тадбиркор 2021 йилда 39,8 минг сўм солиқ тўлаган. Иккинчиси эса 2 фоизлик ставкада 34,52 млн сўм солиқ тўлаган. Шунинг учун, Молия вазирлиги таклифига кўра, мол-мулк солиғи ставкаси 1,5 фоизгача пасайтирилган.\n«Чунки ҳалол ишлаган тадбиркорга солиқ юки камайииши керак. Шунинг учун юқоридаги иккинчи тадбиркор 2021 йилдагига қараганда 8 млн сўм камроқ солиқ тўлайди. Лекин мулкини тўғри баҳоламаган тадбиркорга, албатта, солиқ юки ошяпти. Бу — тўғри. Чунки минимал қиймат киритиляпти», — деди Шерзод Қудбиев.\nДСҚ раиси юқоридаги ҳолат юзасидан Тошкент шаҳри бўйича ҳам мисол келтирди. Унинг айтишича, Тошкентда майдони 40 квадрат метр бўлган дўкон 2 млн сўмга баҳоланган. Ундан узоқ бўлмаган жойдаги майдони 31 квадрат метр бўлган мулк эса 168 млн сўмга.\n«Тошкент шаҳрида 40 квадрат метр жойнинг 2 млн сўм туришига ишонадими кимдир? Бу тадбиркор шу 2 млн ҳисобида солиқ тўлаши керак. Шундай экан, бу дўкондан унчалик узоқда жойлашмаган 31 квадрат метр мулк 168 млн сўмга баҳоланган. Бунинг айби давлат чиқарган қонунчиликка амал қилганими, у йилдан-йилга мулкини „переоценка“ қилган ёки сотиб олганда тўғри баҳолатган ва ҳк. Шуни инобатга олиб, Тошкент шаҳрида 2,5 млн сўм минимал қиймат киритилди. Тошкент шаҳрида 1 квадрат метри 2,5 млн сўм турадиган мулк қаерда бор экан? Ёки вилоятларда 1 квадрат метри 1 млндан, вилоят марказларида 1,5 млндан кам бўлган мулк борми?» — дея савол берди Қудбиев.\nДСҚ раҳбари масала ҳаммага бир хил шароит яратиб бериш ҳақида эканлиги, бир тадбиркор бошқасидан у ёки бу тартибларни вақтида бажармагани учун рақобат устунлигига эга бўлмаслиги кераклигини таъкидлади.\nУнинг сўзларига кўра, янги тартиблар жорий этилганидан сўнг 21 мингдан ортиқ субъектларда мол-мулк солиғи камаймоқда. 40 мингдан ортиқ тадбиркорлик субъектида эса кўпаймоқда. 7 мингта субъектда ўзгаришсиз қолмоқда. 5 мингта солиқ тўловчиси мулкини «ноль» қийматда кўрсатиб келмоқда.\n«Айрим вилоятларда солиқ юки бир неча баравар ошиб кетяпти, деб важ келтиришяпти. Биздаги прогнозга кўра, 2022 йилда солиқ тушумлари 2021 йилга нисбатан 33 фоизга ошиши режа қилинди (2,1 трлн сўм миқдорида). Энди олдинги йилга қарасак, 2021 йилда 2020 йилга нисбатан солиқдан тушумлар 30 фоизга оширилган. Энди инфляция бор, иқтисодий ўсиш бор, солиқ балансининг кенгайиши бор. Бу тенденция сақланиб қолган», — деди Шерзод Кудбиев.\nЭслатиб ўтамиз, бундан олдин Солиқ кодексига ўзгартиришлар киритилгани ҳақида хабар берилганди.\n«Газета.uz» 2 210\nСолиқ кодексига ўзгартиришлар киритилди 31 декабр 2021, 17:06\n18 январ, 10:44\nДаромадларни декларация қилиш тизимини жорий қилиш ишлари нега кечикаётганлиги ҳақида гапирилмади негадир


ИнтерФУТБОЛ :: Лео атиги тўртинчи...\nЛео атиги тўртинчи...\nБразилиялик юлдуз Неймар ЕЧЛ чорак финалида «Аталанта»га қарши кечган учрашувда кўрсатган фантастик дриблинглари эвазига soccer.ru сайтининг ўзига хос рейтингида етакчиликни қўлга олди. Замонавий футболнинг энг ёрқин юлдузи - Лионель Месси эса дриблингчилар рўйхатининг атиги 4-қаторида қайд этилди. Инобатга олиш керак, 2019|2020 йиллар мавсумининг энг чаққон дриблингчиларини аниқлашга қаратилган таҳлилий изланишда Европанинг кучли 5та чемпионатида ўйнаган жамоалар вакилларининг кўрсаткичлари ҳисоблаб чиқилган. Футболчи томонидан ҳар бир учрашувда амалга оширилган самарали алдамчи ҳаракатнинг ўртача сони рейтинг ўзагидир. Мавсум давомида 10 ўйин вақти (900 дақиқа)дан кам тўп сурган футболчилар натижаси рейтингга киритилмаганини ҳам айтиш ўринли.\n10-ўрин. Эден АЗАР («Реал», Бельгия) -\n1та ўйинда 4,1та муваффақиятли уриниш\nЭден «Қироллик клуби» таркибида чемпионликка эришганидан беҳад мамнун эканлигини таъкидлаш баробарида ортда қолган мавсумда ўз ўйинидан қониқиш ҳосил қилмагани, фаолияти давомида илк марта шундай омадсиз даврга юз тутганини ҳам яширмади. Дарҳақиқат, 2018 йилнинг энг чаққон дриблингчиси бу сафар жароҳат туфайли атиги 14та учрашувда майдонга тушди, 1та гол ва 3та самарали узатма билан кифояланди. Лекин у рақибларни алдаб ўтиш бобида ҳамон беназир.\n8-9-ўринлар. Мунир ШОЕР («Дижон», Франция) - 4,2та муваффақиятли уриниш\n«Дижон» Лига 1даги иштирокини узайтириш мақсадида ўтган йили ёзда «Ланс»дан навқирон ярим ҳимоячини 3,5 млн. еврога сотиб олганди. У чиндан ҳам, «бойўғлилар» ҳужумини жонлантириб, тез орада «Янги дриблинг қироли» мақомига эришди. Мураббий эса Мунирни мақташ учун вақтни сира қизғанмайди: «Бу йигит нафақат рақиб ҳимоясини ёриб ўтиш, балки қачон ҳал қилувчи узатмани амалга ошириш ёки зарба йўллашни ҳам ўрнига қўяди. Замонавий ҳужумкор ўйинчига қандай хислатлар зарур бўлса, барчасига эга».\n8-9-ўринлар. Юсуф АТАЛ («Ницца», Жазоир) - 4,2та муваффақиятли уриниш\nБу футболчи ҳали Франция ташқарисида ном қозонишга улгурмаган, аммо мутахассисларга яхши таниш: Зидан уни Дани Карвахаль вориси сифатида ўрганмоқда. Ҳа, ёш иқтидор соҳиби аслида ўнг қанот ҳимоячиси саналади, унга яна «Ювентус», «ПСЖ» ва «Милан» клублари ҳам бефарқ эмас. Тўғри, Юсуф декабрда тиззасидан жароҳатлангач, қайта майдонга тушгани йўқ. Яъни у ёзги трансферлар бозорида қатнашолмаслиги мумкин.\n7-ўрин. Мусса ЖЕНЕПО («Саутгемптон», Мали) - 4,3та муваффақиятли уриниш\nЖенепо ҳам мавсумнинг иккинчи ярмини рисоладагидек ўтказолмади: жароҳатлар, дисквалификация, талабга номувофиқ спорт формаси. Қисқаси, у рейтингга арзийдиган кўрсаткични мавсум стартидаёқ тўплаб қўйганди. «Авлиёлар» Женепони ўтган йили Бельгия чемпионатидан АПЛга тортишда 14 млн. фунтдан воз кечгандилар. 22 ёшли дриблинг соҳибининг келажаги олдинда. Муҳими, боши эсон бўлса ва саломатлиги панд бермаса, бас.\n6-ўрин. Вильфрид ЗАХА («Кристал Пэлас»,\nКот-д~Ивуар) - 4,5та муваффақиятли уриниш\nАПЛнинг бу вакили бир неча мавсумдан буён рақиблар ҳимоячиларини тошбақа ҳолига туширишдан сира чарчаётгани йўқ. Мавсум бошида ивуарлик дриблингчида яна бир марта номдор жамоада ўйнаш имконияти туғилганди. Вақтида ёшлиги туфайли «МЮ»да ўз ўрнини тополмаган Вильфридга «Арсенал» ва «Эвертон»дан таклифлар тушди. Бироқ «Пэлас» барчасини рад этди. Тақдирга тан берган Заха эса мавсумни жуда ёрқин ўтказди. «Бургутлар» сафида унга фақат Жордан Айю рақобат туғдириши мумкин. Лекин Вильфрид дриблинг бобида мутлақо тенгсиз.\n5-ўрин. Жереми БОГА («Сассуоло», Кот-д~Ивуар) - 4,7та муваффақиятли уриниш\n«Челси»дек номдор жамоада тажриба тўплаган футболчи ўзига хос услубга эга «Сассуоло»да Доминико Берарди ва Франческо Капуто билан сермаҳсул ҳамкорлик ўрнатиб, самарали дриблинг борасида бир қатор юлдузлардан ўзиб кетди. 1та ўйинда ўртача ҳисобда 4,7 марта алдаб ўтиш - «А» серияси учун юксак натижа! Ҳозирда Жереми учун «Эвертон», «Байер» ва «Боруссия» Д. клублари ўртасида қизғин кураш кетмоқда.\n4-ўрин. Лионель МЕССИ («Барселона», Аргентина) - 5,7та муваффақиятли уриниш\nКимдир тараққиётга эришади, бошқа биров суръатни йўқотади, яна кимдир сира ўзгармайди. Фақат биргина жиҳат - Леонинг етакчи эмаслиги ҳаммани ажаблантириши мумкин. Дейлик, у дриблинг масаласида ҳам ҳамон ўша-ўша.\n3-ўрин. Аллен СЕН-МАКСИМЕН («Ньюкасл», Франция) - 5,8та муваффақиятли уриниш\nФранциялик ёш иқтидор туманли ўлкага отланиш арафасида Лига 1да жавлон урган, айниқса, «Ницца»даги 2 мавсумни юксак савияда ўтказганди. Шу сабабли ҳам, «Ньюкасл» унинг трансфери йўлида 18 млн. еврони аямади. Мана, Аллен ўзига билдирилган ишонч ва харажатни тўла оқламоқда. Гарчи баъзан ўз савияси ва АПЛ анъаналарига мос бўлмаган содда финтларни қўлласада, «қарғалар» мухлислари бу эпчил йигитни ёқтириб қўйдилар. Чунки Сен-Максимен тўпни олдинга элтишдан ташқари, самарали ҳаракатланишни ҳам ўрнига қўймоқда.\n2-ўрин. Адама ТРАОРЕ («Вулверхэмптон», Испания) - 6,2та муваффақиятли уриниш\nАдама - «бўрилар» сафида маҳсулдорлиги билан ажралиб турган бақувват йигит. У мавсум давомида 4та гол ва 9та самарали узатма муаллифига айланди. Эътиборли томони, Траоре энг тушунарсиз вазиятларда дриблинг маҳоратини ишга солишни хуш кўради. Шунинг учунми, у нафақат муваффақиятли дриблинг, балки тўпни йўқотиш бобида ҳам етакчи учликда бормоқда. Айтганча, у дриблинг оқибатида тўпни йўқотиш бўйича Азар ва Женеподан кейинги ўринда.\n1-ўрин. НЕЙМАР («ПСЖ», Бразилия) - 6,3та муваффақиятли уриниш\n12 август оқшомига қадар рейтингни Траоре бошқараётган, Неймар эса 2-ўринда эди. Бироқ бразилиялик ҳужумчи «Аталанта»га қарши ўйиндаги ўта ноёб финтлари эвазига испаниялик йигитни ортга сурди. Қаранг, Неймар ўша оқшом рақибларини нақ 16 марта «лақиллатди».


Пресс-клубда навбатдаги учрашув: Ёш раҳбарлар ва тадбиркорлар билан жонли мулоқот\n22:41 / 03.07.2017\nБугун, 3 июль куни Халқаро Пресс клубнинг навбатдаги сессияси куни-кеча ташкил топган Ўзбекистон Ёшлар Иттифоқи давлат ташкилотининг фаолиятига бағишланди.\nТадбирда Ёшлар Иттифоқи ташкилоти раиси Қаҳрамон Қуранбоев, Олий ва ўрта махсус таълим вазири биринчи ўринбосари Набиев Дилмурод, Халқ таълими вазири биринчи ўринбосари Собитхон Тургунов, Ўзбекистон Республикаси Бош вазирининг ўринбосари, Хотин-қизлар қўмитаси раиси Танзила Нарбаева, Ўзбекистон ва Қорақалпоғистон Республикаси халқ артисти Озодбек Назарбеков, Хитой Халқ Республикасининг Ўзбекистондаги элчиси Сунь Лицзе, Қозоғистон Республикасининг Ўзбекистондаги элчиси жаноб Ерик Утембаевлар спикерлар сифатида иштирок этишди.\nБугунги пресс-клуб ўзининг долзарб ва аҳамиятли мавзуси, шунингдек, қизғин музокараларга бой бўлгани билан барчада катта қизиқиш уйғотди. Буни сессияни жонли эфир орқали томоша қилган ижтимоий тармоқ фойдаланувчилари ҳам тасдиқлашмоқда. Тадбир давомида яқинда сайланган ёш раҳбарлар ҳам сўзга чиқишди ва ўз олдиларига қўйган режа-мақсадлари билан очиқ-ойдин ўртоқлашишди.\nШунингдек, Мурод Назаров, Лазиз Адҳамов, Хасан ва Ҳусан Мамасаидов каби етакчи тадбиркорлар ҳам Ўзбекистонда ёшлар сиёсатида аҳамият бериш зарур бўлган масалаларга алоҳида тўхталиб ўтишди. Улар бу борадаги ўз тажриба ва фикр-мулоҳазалари билан ўртоқлашишди.\nАнжуманнинг якуний қисмида журналистлар спикерларга ўз саволлари ҳамда таклифлари билан мурожаат қилишди. Жумладан, Хотин-қизлар қўмитасининг расмий сайти жуда суст ишлаши танқид қилинди.


Барча оламга раҳмат Пайғамбар » Surxondaryo musulmonlar idorasi\nМуҳтарам жамоат! Ҳар йили Рабиъул-аввал ойида дунё мусулмонлари қатори юртдошларимиз ҳам муҳим бир санани кенг нишонлайдилар. Ушбу муборак ой “Мавлидун-Набий”, яъни Пайғамбаримиз Муҳаммад алайҳиссаломнинг туғилган саналарини шарафлаш ойидир. Мўмин-мусулмонлар бу шарафли ойда Расулуллоҳ соллаллоҳу алайҳи васалламни ҳар қачонгиданда кўпроқ ёдга оладилар, у зоти бобаракотга дуолар, салом ва салавотлар йўллайдилар. Нубувват соҳибининг ҳаёт йўлларини ўрганиш, суннатларига мувофиқ яшаш, у зотнинг кўрсатмаларига амал қилиш, ахлоқларидан ибрат олиш орқали ўзларининг у зотга уммат эканликларини намойиш этадилар. Бу ойда барчаларимиз оламлар сарвари, бутун инсониятга охирзамон пайғамбари қилиб юборилган Муҳаммад алайҳиссаломнинг сийратларини, ҳаётларини янада кенгроқ ўрганиш, ҳар бир амалимизда у зотга эргашишга ҳаракат қилишимиз керак бўлади.\nТарихий манбаларга кўра, Пайғамбаримиз Муҳаммад ибн Абдуллоҳ ҳижрий сананинг Рабиъул аввал ойининг 12-кунида (милодий сананинг 571 йили 20 апрель душанба куни) Маккада Қурайш қабиласига мансуб Ҳошимийлар оиласида дунёга келганлар. Тахминан 40 ёшларида Муҳаммад (с.а.в.)га Аллоҳдан мусулмонларнинг муқаддас китоби – Қурьон нозил бўла бошлаган. Пайғамбаримиз (с.а.в.) қабиладошлари ичида ислом динини тарғиб қила бошлаган. Бироқ Макка зодагонлари Исломни қабул қилмай мусулмонларга қаттиқ зулм ўтказганлар. Тазйиқлар айниқса, ҳошимийлар уруғи етакчиси Муҳаммад (с.а.в.)нинг амакиси бўлган Абу Толибнинг вафотидан кейин кучайган. Муҳаммад пайғамбаримиз (с.а.в.) зулм остида қолган мусулмон жамоасининг бир қисмини Эфиопияга жўнатганлар. 622 йилнинг июлида эса ўзлари қолган мусулмонлар билан Ясриб (Мадина)га кўчишга мажбур бўлган.\nМадинада ислом динининг асосий тамойиллари тўла шаклланган. Мусулмонлар ибодат уйлари – масжидлар қурганлар. Намоз ўқиш, рўза тутиш тартиби мусулмонларнинг кундалик ҳаётиниг меъёрловчи қоидалар амалга татбиқ этила бошланган. Мусулмон жамоаси мадиналиклар ва қўшни араб қабилалари ҳисобига кенгайиб борган. Охир-оқибат Макка зодагонлари муроса қилишга мажбур бўлиб, 630 йили мусулмонлар Макка шаҳрини фатҳ этган.\nРасулуллоҳ (с.а.в.) Мадинада яшаб қолганлар. 632 йили охирги ҳаж амалини амалга ошириб 632 йили Муҳаммад (с.а.в.) вафот этганлар ва Мадина шаҳрида Масжиди набавийга дафн қилинганлар.\nПайғамбаримиз насаблари пайғамбарларнинг отаси Иброҳим (а.с.)га муттасил ҳолда етиб борганлиги ҳақида жаноб Расули акрам соллаллоҳу алайҳи ва саллам ўзлари марҳамат қилиб:\n” إِنَّ الله اصْطَفَى مِنْ وُلْدِ إِبْرَاهِيمَ إِسْمَاعِيلَ وَ اصْطَفَى مِنْ وُلْدِ إِسْمَاعِيلَ بَنِي كِنَانَةَ وَ اصْطَفَى مِنْ بَنِي كِنَانَةَ قُرَيْشًا وَ اصْطَفَى مِنْ قُرَيْشٍ بَنِيهَاشِمٍ وَ اصْطَفَانِي مِنْ بَنِي هَاشِمٍ ” (رواه الترمذي\nяъни: “Аллоҳ таоло пайғамбарлик учун Иброҳим авлодларидан Исмоилни, Исмоилнинг авлодларидан Бани Кинонани, Бани Кинонадан Қурайшни ва Қурайшдан Бани Ҳошимни, Бани Ҳошимдан эса мени танлаб олди” – деганлар.\nАллоҳ таоло Муҳаммад (с.а.в.)ни ана шундай улуғ кишиларнинг пуштида сақлаб келиб, оталари Абдуллоҳ ва оналари Оминадан туғилишларини ирода қилди. Таваллуд топган кечаларида бир қанча ғаройиб воқеалар содир бўлганлиги тарих китобларида зикр қилинган. Аллоҳ таоло Қуръони каримда:\nإِنَّا أَرْسَلْنَاكَ شَاهِدًا وَمُبَشِّرًا وَنَذِيرًا (سورة الفتح/08\nяъни: “(Эй, Муҳаммад!) Ҳақиқатан, Биз Сизни (қиёмат куни умматларга) гувоҳлик берувчи, (мўминларга) хушхабар элтувчи ва (кофирларни) огоҳлантирувчи қилиб юборгандирмиз”, - деб марҳамат қилган.\nЖумладан, у зот дунёга келганларида, самода бир нур пайдо бўлиб, унинг зиёси ҳозирги Сурия диёридаги қасрларни ёритиб юборган. Форс юртидаги мажусийлар сиғинадиган, минг йиллар давомида ёниб турган олов ўчиб қолган. Мушриклар ибодат қиладиган бут ва санамлар юз тубан қулаб тушган. Тўрт ёшлик чоғларида Ҳалима Саъдийянинг уйида яшаган вақтларида “шаққи садр” воқеаси содир бўлиб, икки фаришта у зотнинг кўкракларини ёриб, ундан шайтоннинг насибасини олиб ташлайдилар. Ўн икки ёшларида амакилари Абу Толиб билан Шом сафарига чиққанларида тепаларида бир булут соя солиб борганлиги, Бусро деган жойга етганларида насроний роҳиб Буҳайронинг Пайғамбаримиз Муҳаммад (сав) охирзамон пайғамбари бўлишларини башорат қилиши шулар жумласидандир.\nАзиз намозхонлар! Пайғамбаримиз (сав) туғилишларидан олдин оталари Абдуллоҳ вафот этган бўлиб, олти ёшга етганларида оналаридан ҳам ажралдилар ва боболари Абдул Мутталибнинг қарамоғида қолдилар. Расулуллоҳ (сав)нинг етимликда вояга етишларида катта ҳикмат бордир. Чунки, ўзлари етимлик ва ғарибликни бошларидан кечирганлари учун ҳам умматларига нисбатан меҳрибон бўлиб вояга етганлар. Бу ҳақда Қуръони каримда ҳам зикр қилиниб, жумладан шундай дейилган:\nأَلَمْ يَجِدْكَ يَتِيمًا فَآَوَى وَوَجَدَكَ ضَالًّا فَهَدَى وَوَجَدَكَ عَائِلًا فَأَغْنَى فَأَمَّا الْيَتِيمَ فَلَا تَقْهَرْ وَأَمَّا السَّائِلَ فَلَا تَنْهَرْ وَأَمَّا بِنِعْمَةِ رَبِّكَ فَحَدِّثْ (سورة الضحى/6-1\nяъни: “(Эй, Муҳаммад! Раббингиз) Сизни етим ҳолда топиб, бошпана бермадими?! Яна Сизни гумроҳ (ғофил) ҳолда топиб,(тўғри йўлга) ҳидоят қилиб қўймадими?! Сизни камбағал ҳолда топиб, бой қилиб қўймадими?! Бас, энди Сиз (ҳам) етимга қаҳр қилманг! Соил (гадо)ни эса (малол олиб) жеркиманг! Раббингизнинг (Сизга ато этган барча) неъмати ҳақида эса(одамларга) сўзланг!”.\nИкки йилдан сўнг боболари ҳам вафот этди. Вафот этишидан олдин набирасини ўз фарзандлари орасидан унга энг меҳрибон бўлган амакиларидан бири Абу Толибга топширди. Ҳақиқатан ҳам Абу Толиб Муҳаммад (сав)ни ўзининг фарзандларидан ҳам кўпроқ яхши кўрар, қаерга борса ўзи билан олиб юрар эди. Аллоҳнинг инояти билан у зот (сав) қаерга борсалар, ўша ерга барака ёғилар эди. Хусусан у кишининг шарофатлари ила эмизган оналари Ҳалима ас-Саъдийянинг ва амакилари Абу Толибнинг уйида мислсиз барака пайдо бўлганлиги ҳақида тарих ва сийрат китобларида баён қилинган.\nМуҳтарам жамоат! Расулуллоҳ (сав) ёшлик вақтлариданоқ гўзал ахлоқ одобга эга бўлиб вояга етганлар. У зотга Аллоҳ таоло томонидан энг гўзал ахлоқ ва хулқ берилган. Аллоҳ таоло марҳамат қилади:\nوَإِنَّكَ لَعَلى خُلُقٍ عَظِيمٍ (سورةالقلم/4\nяъни: “Албатта, Сиз буюк хулқ узрадирсиз!”.\nАллоҳ таоло пайғамбарини мукаммал одоб билан тарбиялагани ҳақида ўз ҳадиси шарифларининг бирида ифтихор ила марҳамат қилиб бундай деганлар:\n” أَدَّبَنِي رَبِّي فَأَحْسَنَ تَأْدِيْبِي ” (ابن السمعاني\nяъни: “Мени Раббим тарбия қилди ва тарбиямни гўзал қилди” .\nМазлум ва муҳтож кишиларга ёрдам қўлини чўзиш, шунингдек, ҳалимлик ва барча яхши сифатлар у зотда мавжуд эди. Ояти каримада Аллоҳ таоло:\nяъни: “(Эй, имон келтирганлар!) Сизлар учун – Аллоҳ ва охират кунидан умидвор бўлган ҳамда Аллоҳни кўп ёд қилган кишилар учун Аллоҳнинг пайғамбарида гўзал намуна бордир” – деб марҳамат қилган.\nПайғамбар (сав) Макка аҳлининг қўйларини боқиб, ўз меҳнатлари билан кун кечирар эдилар. Омонатдорлик, ҳалоллик сифатларига эга бўлганлари учун ҳам Қурайшнинг энг зодагон аёлларидан бўлмиш Хадича бинт Хувайлид Муҳаммад (сав)ни тижоратда бирга шерикчилик қилишга таклиф этади ва ўзгача инсоний фазилатларга эга эканликларини англагач, у кишига турмушга чиқиш ихтиёри борлигини изҳор қилади. Расулуллоҳ (сав) бу масалада амакилари Абу Толиб билан маслаҳатлашиб кўргач, Хадича онамизга уйланадилар.\nМуҳаммад (сав) қирқ ёшга етганларида Аллоҳ таоло У зотни бутун оламга раҳмат қилиб, пайғамбарлик мақомини ато этди. Аллоҳ таоло пайғамбаримиз (сав)ни ўтган барча пайғамбарлардан афзал қилиш билан бирга, пайғамбарлар силсиласига у киши билан хотима ясади. Расулуллоҳ (сав) аввалги пайғамбарлардан фарқли ўлароқ, барчага омматан пайғамбар қилиб юборилдилар. Бу ҳақда У зотнинг ўзлари: “Аввалги пайғамбарлар ўз қавмларигагина юборилар эдилар. Мен эса ҳаммага баробар пайғамбар қилиб юборилганман” – деб марҳамат қилганлар (Муттафақун алайҳ).\nАллоҳ таолонинг охирги Пайғамбари Муҳаммад алайҳиссалом ҳамма жиҳатдан умматга намуна эдилар, у зотнинг хулқлари Қуръон эди. Сийрат китобларида, у зотдан ривоят қилинган ҳадиси шарифларда Муҳаммад соллаллоҳу алайҳи ва салламнинг комил инсон бўлганлари васф этилади:\nАнас ибн Молик (розияллоҳу анҳу) ривоят қилади: «Расулуллоҳ (соллаллоҳу алайҳи ва саллам) одамларнинг энг гўзали, одамларнинг энг сахийи, одамларнинг энг шижоатлиси эдилар» (Имом Бухорий ва Муслим ривояти).\nБаро ибн Озиб (розияллоҳу анҳу) ривоят қилади: «Расулуллоҳ (соллаллоҳу алайҳи ва саллам) одамларнинг энг чиройлиси ва хулқи энг гўзали эдилар» (Имом Бухорий ривояти, «Жомеъус-саҳиҳ»).\nМўминлар онаси ҳазрати Оиша (розияллоҳу анҳо)дан ривоят қилинади: «Расулуллоҳнинг (соллаллоҳу алайҳи васаллам) хулқлари Қуръон эди» (Имом Муслим ривояти).\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Албатта, мен одоб ва ахлоқларни комил қилиш учун юборилганман», дедилар» (Имом Аҳмад, Бухорий ва Ҳоким ривоят қилишган).\nАзиз намозхонлар! Ҳадиси шарифлар билан яқиндан танишган ҳар бир киши Пайғамбаримиз Муҳаммад алайҳиссаломнинг буюк кечиримлиликлари, одамларга ҳар қандай ҳолатда ҳам яхши муомалада бўлганликларига ишонч ҳосил қилади.\nМавлид ойи фақат Пайғамбар алайҳиссаломнинг ҳаётларини ўрганиш ойигина эмас. Бу ойда ҳам, бундан кейин ҳам биз, мўмин-мусулмонлар ҳар бир ишда, ҳар бир амалда у зотнинг суннатларига мувофиқ йўлда юришимиз, у зотга эргашиб, салавотлар айтишимиз зарур. Аллоҳ таоло шундай марҳамат қилади:\nإِنَّ اللَّهَ وَمَلَائِكَتَهُ يُصَلُّونَ عَلَى النَّبِيِّ يَا أَيُّهَا الَّذِينَ آَمَنُوا صَلُّوا عَلَيْهِ وَسَلِّمُوا تَسْلِيمًا (سورة الأحزاب/56\nяъни: “(Албатта, Аллоҳ ва Унинг фаришталари Пайғамбарга салавот айтурлар. Эй, мўминлар! (Сизлар ҳам) унга салавот ва салом айтингиз”!\nШуни айтиб ўтиш жоизки, ҳар бир нарсанинг ўз вақти ва тартиби бўлганидек, Мавлид ўқишнинг ҳам ўзига хос тартиби мавжуд. Айримлар наздида “Мавлидни нишонлаш йил давомида амалга оширилиши керак” деб талқин этилсада, аслида буни Расулуллоҳ соллаллоҳу алайҳи васалламнинг туғилган ойларида нишонлаш мақсадга мувофиқ ҳисобланади. Мавлидни йил давомида мунтазам нишонлаб, бу гўзал одатнинг салмоғи ва кўламини камайтириб юборишимиз керак эмас.\nАллоҳ таоло барчаларимизни Пайғамбаримиз (с.а.в.)га муносиб чин уммат бўлмоғлигимизни насиб этиб, Ўзи севган бандаларидан қилсин, рушду ҳидоятда барқарор айласин! Омин.\nМуҳтарам азизлар! Аллоҳга беҳисоб шукрлар бўлсинки, сизу биз гўзал ва ҳур диёрда тинчлик булоғидан қониб оиламиз, фарзандларимиз ҳамда бобо-бувиларимиз билан умргузаронлик қилиб келмоқдамиз. 2015йилни “Кексаларни эъзозлаш йили” деб эълон қилиниши эса барчамизга кўтаринкилик ато этди. Дарҳақиқат, ёши улуғларимизни ҳар қанча эъзозласак, қадрласак келгуси авлод ҳам келажакда бизларни ана шундай ардоқлайдилар. Кексаларнинг бой тажрибалари, ҳаётий ўгитлари, пурмаъно насиҳатлари, одилона қарорлари ва энг муҳими дуойи хайрлари ҳамиша биз фарзандларга дастуриламал экани шубҳасиз. Шундай экан, қаерда бўлмайлик, ёши улуғларимизнинг ҳаётлик чоғларини ғанимат билиб, доимо уларнинг кўнгилларини кўтаришимиз ва дуоларини олишимиз эзгу-хайрли амаллардандир. Зеро, кексалари эъзозланган юртда ҳамиша қут-барака, яхшиликлар ҳукмрон бўлади.\nЖаннатмакон диёримиз истиқлолга эришган илк кунларданоқ нафақадаги кекса отахон ва онахонларга, ногирон ва муҳтожларга катта ғамхўрлик ва беминнат ёрдам кўрсатиб келинмоқда. Улар ҳаётини фаровон, кунларини шодмон қилиш, уларни ижтимоий ҳимоя қилиш ишлари юксак даражага кўтарилган. Буларнинг барчаси азиз юртимизнинг азиз дуогўйларига билдирилаётган катта ҳурмат-эътибор рамзи бўлса, иккинчи томондан уларнинг доимий қилаётган холис дуои хайрлари, иншааллоҳ, юртимизни ва халқимизни турли бало-офатлардан сақлашга хизмат қилаётгани аниқ. Зеро, Пайғамбаримиз (с.а.в.) марҳамат қилганлар:\n“ لَوْ لاَ الشُّيُوخُ الرُكَّعُ وَاْلبَهائِمُ الُرتَّعُ وَالْصِّبْيَانُ الرُّضَّعُ لَصُبَّ عَلَيْكُمُ الْبَلاَءُ صَبًّا ” (رواه البيهقى\nяъни: “Агар орангизда мункиллаган қариялар, ўтлаб юрган жонзотлар ва эмизикли чақалоқлар бўлмаганида эди, бошингизга балолар ёмғирдек ёғилур эди”.\nАллоҳ таоло барчаларимизни Ўзига итоаткор бандаларидан айласин, Ўзининг азоби ва итобидан ҳамиша хавфда бўлувчи, раҳмати ва мағфиратидан умидвор бандалари сафидан жой берсин ҳамда икки дунё саодатидан баҳраманд этсин!


ЎзА - Оқлов ҳукми нега чиқарилди?\nОқлов ҳукми нега чиқарилди?\n17.04.2018 12:37 Чоп этиш версияси\nМамлакатимизда суд ҳокимиятининг чинакам мустақиллигини таъминлаш, фуқароларнинг ҳуқуқ ва эркинликларини ишончли ҳимоя қилиш кафолатларини кучайтириш, одил судловга эришиш даражасини оширишга алоҳида эътибор қаратилмоқда.\nПрезидентимизнинг 2016 йил 21 октябрдаги "Суд-ҳуқуқ тизимини янада ислоҳ қилиш, фуқароларнинг ҳуқуқ ва эркинликларини ишончли ҳимоя қилиш кафолатларини кучайтириш чора-тадбирлари тўғрисида"ги фармони бу борада муҳим дастуриламал бўлаётир.\n– Адолат халқимиз учун тинч ва фаровон ҳаёт мезони, барча эзгуликлар манбаи бўлиб келган, – дейди Жиноят ишлари бўйича Фарғона вилояти суди раиси Муроджон Мирзажонов. – Соҳибқирон Амир Темур бобомиз “Куч – адолатда”, деган ҳикматга амал қилиб, давлат бошқарувини ташкил қилиш, эл-юрт тинчлиги ва ободлигини таъминлашга эришгани тарихдан яхши аён. Суд жамият ҳаётида қонун устуворлиги, адолат барқарорлигини таъминлайдиган мустақил ҳокимият тармоғидир. Суд ҳокимиятининг чинакам мустақиллигини таъминлаш, юқори малакали ва самарали фаолият юритувчи суд корпусини шакллантириш мақсадида амалга оширилаётган ислоҳотлар тизим ходимлари масъулиятини оширмоқда. Судьялар томонидан жойларда очиқ мулоқотлар, сайёр суд мажлислари ташкил этиш йўлга қўйилди.\nИлгари баъзан судда кўриб чиқилаётган иш қўшимча терговга қайтарилгани тўғрисида эшитиб қолардик. Бу эса суд жараёнининг чўзилиб кетишига, иш бўйича якуний қарор чиқаришнинг қонуний муддатлари бузилишига олиб келарди. Терговнинг тўлиқ эмаслигини суд муҳокамаси жараёнида тўлдириш механизмларини жорий этиш орқали суд томонидан жиноят ишини қўшимча тергов юритишга қайтариш институтининг бекор қилингани эса катта янгилик бўлди. Бу фуқароларнинг одил судловга бўлган ишончини янада мустаҳкамламоқда.\nЖиноят ишлари бўйича Фарғона вилоят, туман (шаҳар) судлари томонидан ҳам мазкур йўналишда муайян ишлар олиб борилмоқда. Ўтган давр мобайнида судлар томонидан бир қатор оқлов ҳукмлари чиқарилди.\nМасалан, дастлабки тергов органи томонидан Б.Умурзоқов 2012 йил 7 июнь куни Р.Салимовага тегишли Фарғона шаҳар, У.Юсупов кўчасидаги икки қаватли савдо дўконини жиноий йўл билан ўзлаштириш, ғаразгўйлик ва бошқа манфаатларни кўзлаб, Фарғона шаҳар 2-давлат нотариал идораси нотариуси Л.Васиев билан олдиндан тил бириктиргани, дўконнинг собиқ қонуний эгаси А.Умурзоқов номидан ўзига ишончнома тайёрлаб, имзо ва ёзувларни сохталаштиргани юзасидан жиноий иш кўриб чиқилган. Б.Умурзоқов юқоридаги сохта ҳужжатни тегишли органларга тақдим қилиб, савдо дўконини қўлга киритиш ва Ўзбекистон Республикаси Жиноят Кодексининг 28, 209-моддалари 1-қисмида назарда тутилган жиноятни содир этганликда айбланган.\nЖиноят ишини судда муҳокама қилиш чоғида судланувчи Б.Умурзоқов фуқаро Р.Салимованинг қонун билан қўриқланадиган манфаатларига жиддий зиён етказиб, Жиноят кодекси 28, 209-моддаларининг 1-қисмида кўрсатилган жиноятларни содир этганлиги ўз тасдиғини топмаган. Шу сабабли, Жиноят ишлари бўйича Фарғона туман суди томонидан 2017 йил 15 ноябрда Б.Умурзоқовга нисбатан оқлов ҳукми чиқарилган.\nОдил судловни фақат суд амалга оширади. Адолат қонун устуворлигида намоён бўлади. Суднинг кўрсаткичи судьялар томонидан қабул қилинаётган ҳар бир қарорнинг қонуний ва адолатли бўлиши, халқнинг улардан розилиги билан белгиланади.


Никоҳда муносиб вақт ва соғлом фарзанд » O'zbekiston musulmonlar idorasi Qashqadaryo viloyati vakilligi rasmiy sayti\nНикоҳда муносиб вақт ва соғлом фарзанд\n7-07-2021, 20:12 253 Ўқиш режими + -\nФарзанд туғилганида нафақат ота-она, балки яқинлар ҳам хурсанд бўлади. Жамиятда ҳар бир инсон фарзанд кўрган кунни энг қувончли кун деб билади. Фарзанд туққан аёл қадр топади. Оналик шарафига муяссар бўлади. Ўзини бахтиёр ҳис қилади. Ота, айниқса, биринчи фарзанди туғилганида еру кўкка сиғмайди. Фарзанд неъмати ота қалбини фахр туйғусига тўлдиради. Қасрининг бўғиқ ҳавоси жаннат райҳонининг иси билан тўлади. Хонадондан гўдак йиғиси ва яқинларининг кулгиси эшитилади.\nДинимиз насл ва насабни сақлаш учун никоҳ ва унинг аҳкомларини баён қилиб берди. Никоҳ барча пайғамбарларнинг ҳалол билан ҳаромни ажратувчи суннат амалидир. Никоҳ билан ота-она келгуси авлодларининг асосий тамал тошини қўяди. Қиз ўзи учун муносиб жуфт танласа, келажакда фарзандларига рисоладагидек ота танлаган бўлади. Йигит ҳам ўзи учун яхши жуфт танласа, келажакда фарзандларига муносиб онани раво кўрган бўлади.\nБир улуғ зот фарзандларига: “Сизларга туғилмасинглардан олдин ҳам, кейин ҳам кўп яхшиликлар қилганман”, деди. Фарзандлар: “Отажон, туғилганимизда катта қилдингиз, таълим-тарбия бердингиз, уйлантириб, эл-юртга қўшдингиз. Аммо туғилмасимиздан олдин қандай яхшилик қилдингиз?” дедилар. Ота шундай жавоб берди: “Ўғилларим, туғилмасинглардан аввал сизларга муносиб она танладим”. Отанинг муносиб танлови фарзандлар салоҳиятининг гарови бўлди.\nМинг афсуски, кейинги вақтларда қизларни эрта турмушга узатиш энг долзарб ва ҳаммани ўйлантирадиган муаммоли масалалардан бўлиб қолмоқда. Ота-оналар орзу-ҳавасга тезроқ етишиш мақсадида, ҳатто, ёшларнинг фикри билан қизиқмасдан тўй қилиш тараддудига тушиб кетмоқдалар. Йигит-қизлар турмушга тайёрми, йўқми, буни ҳисобга олмаяптилар. Айрим инсонлар балоғат ёшини камолот ёши, деб тушунишади. Аслида эса балоғат ёши никоҳ ёши эмас, балки никоҳ қуриш учун вояга етган бўлиш шарт. Шунинг учун ҳам шариатимизда қиз болани турмушга беришда унинг розилиги сўралади.\nОилавий ҳаётнинг остонаси бўлмиш никоҳ доимо кенг мушоҳада ва тажрибали инсонлар билан кенгашиб амалга оширилишининг фазилатлари кўп. Имом Байҳақий ривоят қилган ҳадисда Пайғамбаримиз Расулуллоҳ соллаллоҳу алайҳи васаллам турмушга чиқаётган хотин-қизларнинг ўзлари билан маслаҳатлашиш кераклигини айтганлар. Маслаҳатлашиш қиздан куёвликка танланаётган йигит ҳақидаги фикрларини билишдангина иборат бўлиб қолмай, унинг келинлик масъулияти вазифаларини қандай тушуниши, уларни адо этишга уқуви, малакаси, соғлиги, хоҳиш-иродаси қай даражада эканини ҳисобга олиб, йўл тутишни ҳам тақозо этади.\nАввало бир ҳақиқатни унутмаслигимиз керак. Қизларнинг балоғат ёшига етгани турмуш куришга тайёр дегани эмас. Бу ёшдаги қизлар ҳали жисмонан ўсмирлик даврини бошидан кечираётган, руҳий ҳолати барқарорлашмаган, атрофдаги воқеликларга таъсирчан ва енгил баҳо берадиган бўлиши аллақачон тиббиётда ўз тасдиғини топган. Бугунги кунда турли текширув натижалари шуни кўрсатмоқдаки, болалардаги турли ҳил аномалиялар, айникса, асаб тизими ва генетик нуқсонлар айнан эрта турмуш асоратлари туфайли юзага келаётир. Бунинг олдини олиш учун, аввало, ота-оналар етарли тиббий билим ва тушунчага эга бўлиши лозим. Аммо айримлар эрта турмушнинг салбий оқибатларини кўра-била туриб, шошма- шошарлик ва ўзбошимчалик билан қарор қабул қилишади. Натижада носоғлом фарзандлар дунёга келади, оилалар ўртасида совуқчилик пайдо бўлади, ёш келин-куёв руҳий тушкунликка тушиб қолади. Кимнингдир ўйламай қилган хатоси туфайли ёш оилалар бузилиб кетади, ёшларнинг ҳаёти издан чиқади.\nИлмий тадқиқотлар натижаларига кўра, эрта турмуш қурган қизларнинг организми соғлом фарзандни дунёга келтиришга тўла тайёр бўлмайди. Эрта фарзанд кўриш ёш она саломатлигига ҳам, ундан туғилажак бола соғлигига ҳам маълум даражада хавф туғдиради. Бундан ташқари, эр-хотиннинг бола парвариши, оилавий муаммоларни ҳал қилишдаги тажрибасизлиги оилаларни кўпинча барбод этмоқда. Бундай оилаларда тарбияланаётган болалар ўртасида касалланиш ва ўлим ҳолатлари кўп экани айтилади. Аниқланишича, 16 - 17 ёшларда она бўлиш бир қатор муаммоларни келтириб чиқаради. Уларда ҳомиладорлик ва туғруқлар жисмонан оғирроқ кечади, бундан ташқари маънан, жисмонан тез чарчаб қолиш, кечалари болага туриб қарашга куч-қувват етишмаслиги, чақалоққа психологик жиҳатдан мослаша олмаслик кузатилади.\nБугун эрта турмуш қурганларнинг аксарияти турли хил қийинчилик ва муаммоларни енгиб ўтишда қийналишяпти. Оқибатда айнан шундай оилалар ўртасида ажралишлар содир бўлмоқда. Кейинги пайтларда ажримлар, асосан, ёш оилалар орасида кузатилаётганига гувоҳ бўлмоқдамиз. Йигит-қизларнинг эрта турмуш қуриши, катта ҳаётга тайёр эмаслиги, ўзаро келиша олмаслик, муомала маданиятининг шаклланмагани, рўзғор ишларида уқувсизлик каби жиҳатлар оқибатида айрим оилалар бузилиб кетяпти.\n“Ҳар нарсанинг табиий бир ўлчови бордир. Ўлчовсиз иш ҳеч вақтда фойда бермайди. Никоҳнинг ҳам маълум вақти бўлиб, ундан олдин ёки кеч қолиш ё тиб, ё ахлоқ жиҳатига кўра зарар келтиради. Никоҳ вақтида эр билан хотун орасида ёш эътиборига қараб мувофиқ бўлиши табиий бир ишдир. Никоҳ учун табиий бўлган ёш эрларда йигирма билан қирқ орасида, қизларда ўн саккиз билан ўттиз орасидадир. Бундан сўнг ёки илк бўлган никоҳлар фойдасиз бўлади”. Икки аср илгари маърифатпарвар олим Ризоуддин ибн Фахруддиннинг “Оила” номли асарида илгари сурилган ушбу фикрлар бугун ҳам ўз аҳамиятини йўқотмаган.\nАнас р.а. дан ривоят қилинади, Расулуллоҳ соллаллоҳу алайҳи васаллам дедилар: “Эрларига меҳрибон, фарзанд кўра оладиган аёлларга уйланинглар. Чунки мен қиёмат куни сизларнинг кўплигингиз билан бошқа умматлар олдида мақтанаман” . Эрта турмушга чиққан қизларда бундай ибратли фазилатларнинг бўлиши нодир ишлардан эканлиги ҳеч кимга сир эмас.\nКиши ҳаётида бир марта бўладиган умр савдоси бўлмиш никоҳ масаласи доимо кенг мушоҳада ва кенгаш билан амалга оширилгани маъқулдир. Шу ўринда Пайғамбаримиз Расулуллоҳ соллаллоҳу алайҳи васалламнинг қуйидаги ҳадиси шарифларини эсга олиш жоиздир: "Қизларни турмушга чиқариш тўғрисида оналари билан маслаҳатлашинглар".\nБир нарсага аҳамият беришимиз лозим, қизларнинг балоғат ёши билан турмуш қуриш ёши бошқа - бошқа нарса экани ҳаётда ўз исботини топмоқда. Балоғат ёши ҳақидаги мунозараларга бир оз ойдинлик киритиб, қуйидаги мулоҳазаларни баён қиламиз: Ўғил болалар учун балоғат ёши шариатда 12 - 15 ёш ўртасида эҳтилом билан, қиз болалар учун 9 - 12 ёш ўртасида ҳайз кўриш билан белгиланади. Лекин балоғат ёши турмуш қуриш ёши деб, қаралмаслиги керак. Турмуш қуриш ва фарзанд тарбияси учун балоғат ёшининг ўзи кифоя қилмайди. Балки, унинг учун маънавий ва жисмоний жиҳатдан етуклик ҳамда алоҳида шарт-шароитлар мавжуд бўлиши талаб этилади.\nАбдуллоҳ ибн Аббос розияллоҳу анҳумо: “Вояга етиш ўн саккиздан ўттиз ёшгача, камол топиш ўттиздан қирқгача” – деганлар.\nДинимиз таълимотларига кўра илм олиш, маърифатли бўлиш, ҳаёт учун зарур бўлган барча кўникмаларни ўрганиш ҳар бир қиз бола учун зарур. Расулуллоҳ соллаллоҳу алайҳи васаллам: “Илм талаб қилиш барча мусулмон эркак ва аёлга фарз”, деганлар.\nБордию шундан олдин турмуш қурсалар, ўқиш ҳам чала, оила юмушлари ҳам, уй бекалиги ва бошқа барча ишлар ҳам чала бажарилишига йўл очилган бўлади. Илмли ва касб - ҳунарли аёлгина комил инсонни тарбиялай олади.\nЭрта, вояга етмасдан турмуш қурганларнинг аксарияти ота - онасининг қарамоғида яшайди ёки турмушига дарз кетади. Бу борада ёш қизларнинг турмушдан кейинги ҳаёти нисбатан оғир кечади.\nҚизларнинг жуда ёш турмушга чиқишлари ҳақида ҳанафий мазҳаби фақиҳларидан Ибн Шубурма ва Баттийлар мутлақо салбий фикр билдиришган.\nБаъзи инсонлар Ислом дини қизларни барвақт узатишга чақиради, деган нотўғри тушунчада юрадилар. Бу – асоссиз гап. Исломда ҳали балоғатга етмаган, турмушга тайёр бўлмаган ўсмир қизларни узатиш ёки никоҳлаш лозим, деган гап йўқ. Ҳатто балоғатга етган, жисмоний тарафдан турмушга тайёр йигит, агар оилани боқа олмаса, унинг уйланиши шарт эмаслиги айтилади.\nАксарият давлатларда никоҳ ёши йигит ва қиз учун бир хил этиб белгиланган. “Бола ҳуқуқларининг кафолатлари тўғрисида”ги қонуннинг 3-моддасида таъкидланганидек, 18 ёшга тўлгунга қадар бўлган шахсларнинг барчаси бола ҳисобланади. Аммо ҳали 18 ёшга кириб улгурмаган қизларни у ёки бу сабаб билан турмушга бериб, келиб чиқадиган муаммога ота-оналарнинг ўзи айбдор бўлиб қолмаяптими?\nРасулуллоҳ соллаллоҳу алайҳи васаллам қизлар тарбияси, уларнинг саодатли бўлишлари борасида ота-оналарнинг вазифалари қандай бўлиши ҳақида шундай марҳамат қилганлар: Жобир ибн Абдуллоҳ р.а. дан ривоят қилинади, Расулуллоҳ соллаллоҳу алайҳи васаллам айтадилар: “Кимнинг уч қизи бўлиб, уларга яхши одоб-ахлоқ ўргатса, раҳм-шафқат кўрсатиб барча таъминотларини кафолатласа, албатта, унга жаннат вожиб бўлади”. Ё, Расулаллоҳ! Агар иккита бўлсачи? – деб сўрашди. “Агар иккита бўлса ҳам”, – дедилар. Қавм орасидан бирлари агар битта бўлсачи, деб сўраганида, “битта бўлса ҳам”, деб жавоб берган бўлар эдилар”.\nКелажак авлодларимиз соғломлиги учун қизларимизни ҳадисда айтилганига мувофиқ равишда тарбиялаб, дунёвий ва ухровий мукофотларга сазовор бўлиш барчаларимизга насиб этсин!\nҚарши шаҳар “Қумқишлоқ” жоме масжиди имом-хатиби


Тошкентдаги 519 нафар маҳалла раисларининг ҳар бирига 50 млн сўмдан ажратилмоқда.\nТошкентда аҳоли муаммоларини ҳал этиш учун кўплаб масъуллар, хусусан маҳалла раисларига ҳам пул ажратилмоқда, дея хабар беради Kun.uz мухбири.\nПойтахтдаги 519та МФЙ раисининг ҳар бирига маҳаллалардаги ижтимоий муаммоларни бартараф этиш учун 50 млн сўмдан (жами 26 млрд сўм) ажратилиши белгиланди.\nЭнг намунали деб топилган 50та МФЙ раҳбарига Мустақиллик байрами арафасида «Спарк» автомобили ҳомийлар ҳисобидан совға сифатида берилиши режалаштирилган.\nШаҳар кенгаши депутати Наима Жабборованинг сўзларига кўра, маҳалла раисларининг бу маблағларни тўғри сарфлаши назорат қилинади.\n«Маҳалла раиси подшомас. МФЙда тафтиш кенгаши бор. Ҳар бир сарф-харажат ана шу кенгаш билан ҳал қилинади.\nБу пуллар маҳаллалардаги ижтимоий ҳимояга муҳтожларга, операцияга муҳтож беморларга маълум миқдорда берилиши, ногиронлик аравачалари олиб берилиши ёки шу пайтгача эътиборсиз қолдирилган муаммоларни бартараф этишга ҳам сарфланиши мумкин.\nБу 50 млн ҳеч кимнинг қўлига берилмайди. Ҳисобрақамга тушади, ҳар бир харажат учун ҳужжат талаб қилинади. Давлатнинг ҳар бир сўми учун биз жавоб берамиз», – деди Наима Жабборова матбуот анжуманида.\nЭслатиб ўтамиз, Тошкентда аҳоли муаммоларини ҳал этиш учун мутасаддиларга маблағ ажратилиши ҳақида шаҳар кенгашининг ҳоким Жаҳонгир Ортиқхўжаев иштирокида ўтган 19 январь кунги сессиясида маълум қилинган эди.\nУнга кўра, 2021 йилда Тошкентда аҳолини қийнаб келаётган муаммоларни ҳал қилиш учун:\nшаҳар кенгашининг ҳар бир депутатига 2 млрд сўмдан (60 нафар депутатга жами 120 млрд сўм);\nтуман кенгашларининг ҳар бир депутатига 100 млн сўмдан ажратилади.\nСайёр қабулларда аниқланган муаммолар ечими учун:\nшаҳар сектор раҳбарларига 5 млрд сўмдан;\nшаҳар Миллий гвардия бошқармаси бошлиғига 2 млрд сўм йўналтирилади.\nмактаб, боғча ва соғлиқни сақлаш тизимидаги муаммоларни бартараф этиш учун қўшимча 80 миллиард сўм;\nдарахтлар экиш учун 30 млрд сўм ажратилади.\nШаҳар кенгаши депутати Тошпўлат Матибаевнинг маълум қилишича, аҳоли вакиллари ўз ҳудудларидаги ижтимоий соҳа муаммолари бўйича ҳудудлардаги ўз депутатларига мурожаат қилади. Депутат масалани ўрганиб чиққач, ҳокимиятга таклиф киритади.\nШаҳар ёки туман депутатлари тақдим этган ҳар бир лойиҳа кенгашда муҳокама қилинади. Ажратилган пуллар давлат дастурига киритилмаган лойиҳаларга йўналтирилиши кўзда тутилган.


Бразилия VS Дания: шамол энергияси ишлаб чиқишда ким етакчи бўлади?\n22:48 / 11.01.2018\nДоимий эсувчи шамоллар Бразилияда шамол генераторларининг дунёдаги энг юқори коэффициентини таъминлайди. Бу кўрсаткич рақамларда ифодаланса, 39 фоизни ташкил этади. Мамлакат ҳукумати режаларига биноан шамол генератор ускуналарининг умумий қуввати 2026 йилга келиб 19 гВт.га етади. Voltalia компанияси шамол ёрдамида олинган электр энергияси учун ҳозирданоқ жуда арзон анрхни таклиф этмоқда — 1 мВт*соат 29,82 доллардан сотилмоқда. Бу ўзбек сўмида 1 кВт*соат энергия 242.43 сўм деганидир (таҳр). Бу ҳақда Bloomberg агентлиги ёзмоқда.\nҲозирда, Бразилиядаги шамол энергияси қурилмалари қуввати 11 гВт.ни ташкил этмоқда. Мамлакат жаҳонда шамол энергиясини ишлаб чиқиш бўйича 5-ўринда. Унинг салоҳияти эса, юқорида айтилганидек, жуда юқори.\nШунга биноан Voltalia шамол генераторларини ўрнатиш ишларига 268 млн доллар сармоя киритишни режалаштирган. Умуман, компания ишлаб чиқараётган электр энергиясини 1000 мВт.гача етказмоқчи.\nБразилиянинг бу борадаги салоҳияти қанчалик юқори бўлмасин, айни вақтда шамол энергияси ишлаб чиқишда Дания дунёда етакчилик қилмоқда. 2017 йили ушбу мамлакат электр энергиясининг деярли ярми — 43,6 фоизи — шамол генераторлари томонидан ишлаб чиқилган. 2020 йилга келиб, шамол генераторлари зарурий электрнинг ярмини таъминлайди, бошқа қайта тикланувчи энергия манбалари билан қўшганда 80 фоизни ташкил этади. Шундай экан, Бразилия Дания кўрсаткичларига етиши учун жуда кўп меҳнат қилиши талаб этилади.\nБразилия Дания шамол генератори\nРоналдиньо фаолиятини расман якунлади\nБразилиядаги автоҳалокат 13 кишининг ҳаётига зомин бўлди\nБразилиядаги турмада кўтарилган исёнда 9 маҳбус ҳалок бўлди\nPetrobras собиқ раҳбари ва етти бош менежери коррупцияда айбланди


NUR-SULTAN. Kazinform – Ушбу номаълум гепатит билан 650 га яқин бола касалланган. Инфекциянинг энг кўп сони Буюк Британия ва АҚШда қайд этилган, дея хабар беради Kazinform dw.comга таяниб.\nАпрел ойи бошида тарқала бошлаган номаълум гепатит 33 давлатда 650 нафар болада аниқланган. Юқтирилган ўсмирларнинг энг кўп сони Буюк Британия (222) ва АҚШда (216) яшайди.\nЖаҳон соғлиқни сақлаш ташкилоти маълумотларига кўра, Тинч океанининг ғарбий қисми, Жануби-Шарқий Осиё ва Шарқий Ўртаер денгизи мамлакатлари ҳам янги гепатит билан касалланган. Инфекция Аргентина, Австрия, Бельгия, Болгария, Канада, Кипр, Дания, Франция, Греция, Индонезия, Ирландия, Исроил, Италия, Япония, Малдив ороллари, Мексика, Молдова, Нидерландия, Норвегия, Фаластин маъмурияти, Панама, Польша, Португалияда, Жанубий Корея, Руминия, Сербия, Сингапур, Словакия, Словения, Испания ва Швецияда кузатилган.\nГерманияда ва Россияда гепатитнинг янги ҳолатлари аниқланмаган. Европа Иттифоқида беш ёшгача бўлган болаларда 75 дан ортиқ инфекциялар қайд этилган. ЖССТ маълумотларига кўра, бу болалар акасининг секин ривожланиши билан боғлиқ. 6% ҳолларда болалар жигар трансплантациясига муҳтож бўлиб, 9 бола вафот этган.\nБундан ташқари, мутахассислар ҳали ҳам инфекциянинг аниқ манбасини ва патогенни юбориш усулларини аниқлай олмайдилар. Бироқ, айрим беморларда аденовирус ва коронавирус белгилари мавжуд.\n«Гепатит ушбу вирусларнинг асоратлари сифатида пайдо бўлиши ҳақида далиллар мавжуд. ЖССТ ушбу фаразни ўрганишда давом этмоқда. Шифокорлар номаълум гепатит ва инфекциянинг биринчи ҳолатларини апрел ойи бошида аниқладилар.\n5 апрел ҳолатига кўра, ЖССТ Марказий Шотландияда болалар касаллигининг ўнта ҳолати ҳақида хабар берган ва 8 апрел ҳолатига кўра, Буюк Британияда 74 та ҳолат қайд этилган. 23 апрел куни ЖССТ ҳар ойда 16 ёшгача бўлган болаларда 169 та инфекцияни қайд этди. Ушбу ҳолатларнинг ҳеч бирида олимлар А, В, С, D ва Е гепатитларининг маълум вирусларини топмадилар.


Кобулдаги дўконларда озиқ-овқат маҳсулотлари танқислиги юзага келмоқда\nРоссиянинг Кобулдаги элчиси Дмитрий Жирновнинг сўзларига кўра, ҳозирда Афғонистондаги иқтисодий ҳолат асосий муаммо бўлиб турибди.\nФото: ТАСС/Zuma/Sayed Mominzadah\n«Толибон» ҳаракатига одамлар олдидаги мажбуриятларини бажариш қийин бўлади. Мамлакатда маҳсулотлар нархи ошиб бормоқда, айримлари эса пештахталардан бутунлай ғойиб бўлди, деди Россиянинг Кобулдаги элчиси Дмитрий Жирнов.\n«Нархлар кўтарилмоқда, айрим маҳсулотлар ғойиб бўлди. Бугун Кобулда шакар ғойиб бўлганини айтишди. Миллий валюта қадри тушиб кетди. Толибларга ижтимоий мажбуриятларни бажариш қийин бўлади, чунки пул камайди», — деди дипломат.\nЖирновнинг сўзларига кўра, ҳозирда Афғонистондаги иқтисодий ҳолат асосий муаммо бўлиб турибди. Унинг айтишича, Ашраф Ғани ҳукумати даврида мамлакат бюджетининг тўртдан уч қисми «Ғарб донорлиги» ҳисобига шаклланган. Эндиликда эса молиявий ёрдам тўхтаган, Афғонистоннинг АҚШ банкларида сақланаётган олтин-валюта захиралари музлатилган.\nЭлчи мамлакатга иқтисодий босим ўтказилиши Афғонистондан мигрантлар оқими ошишига сабаб бўлиши мумкинлигини айтди.\n«Агар Ғарб Афғонистонга иқтисодий зарба берадиган бўлса, бунинг миграцион оқибатлари янада ёмон бўлади», — деди Жирнов.\nМакрон қатор Европа давлатлари Кобулда умумий элчихона очишни режалаштирганини айтди


СТИРни паспортнинг маълумотлар саҳифасига муҳр билан қўйиш таклифи берилди\n09:31 / 29.01.2019 7695\n“Менинг фикрим” жамоавий мурожаатлар порталида СТИРни паспортнинг маълумотлар саҳифасига муҳр билан қўйиш ҳақида петиция пайдо бўлди.\n“Қайси ташкилотга мурожаат қилмайлик (банк, солиқ, авиакасса, электр тармоқлари ва бошқалар) СТИР (Солиқ тўловчининг идентификация рақами) олиб келишимизни сўрашмоқда, баъзан ёддан айтиб берсак ҳам қоғозда чиқарилганини сўрашади”, - дейилади мурожаатда.\nПетиция муаллифи ёзишича, фуқаролик паспортининг маълумотлар саҳифасига Давлат хизматлари маркази томонидан СТИР ёзилган муҳр қўйиш йўлга қўйилса, фуқаролар учун оворагарчиликларнинг олди олинган бўлади.\nЭслатиб ўтамиз, аввалроқ олий таълим муассасаларида янги тизимни жорий этиш таклиф қилинганди.\nКадастр соҳасига алоқадор петиция эълон қилинди\nМаҳаллаларда конструкторлик бюроларини ташкил қилиш таклиф этиляпти


Президент 2021 йил учун Давлат бюджетини тасдиқлади - 27.12.2020, Sputnik Ўзбекистон\n2021 йил учун Ўзбекистон Давлат бюджети тўғрисидаги қонун президент томонидан имзоланди. Қонунда асосий кўрсаткичлар белгиланган. 27.12.2020, Sputnik Ўзбекистон\n10:54 27.12.2020 (янгиланди: 14:20 08.04.2021)\n2021 йил учун Ўзбекистон Давлат бюджети тўғрисидаги қонун президент томонидан имзоланди. Қонунда асосий кўрсаткичлар белгиланган.\nТОШКЕНТ, 27 дек — Sputnik. Давлат бюджети тўғрисидаги қонун Ўзбекистон президенти Шавкат Мирзиёев томонидан имзоланди.\nҚонунда қуйидаги асосий кўрсаткичлар белгиланмоқда:\n2021 йилда республика ялпи ички маҳсулотининг ўсиши 5,1 фоизни ташкил қилган ҳолда 688,9 трлн. сўмга етиши прогноз қилинмоқда;\nКоронавирус пандемияси давом этаётган бир пайтда фуқароларни ижтимоий қўллаб қувватлашни давом эттириш, иқтисодий ўсиш суръатларини таъминлаш мақсадида, 2021 йил учун Давлат бюджети ва Давлат мақсадли жамғармалари бюджетлари баланси кутилаёталаётган ялпи ички маҳсулотга нисбатан 2,5 фоиз миқдорида тақчиллик билан шакллантирилган;\nБунда, Давлат бюджети даромадлари 147,2 трлн. сўм, харажатлари эса Давлат мақсадли жамғармаларига трансфертларни инобатга олган ҳолда 165,8 трлн. сўм миқдорида;\nДавлат мақсадли жамғармалари даромадлари 26,2 трлн. сўм миқдорида, харажатлари эса 40,7 трлн. сўм миқдорида режалаштирилмоқда. Давлат мақсадли жамғармаларининг тақчиллиги Давлат бюджетидан трансфертлар ажратиш орқали қопланиши кўзда тутилган.\n20 Октябр 2020, 10:30\nХусусан, бюджетдан ташқари пенсия жамғармаси даромадлари 23,5 трлн. сўм, харажатлари 36,5 трлн. сўмни ташкил этган ҳолда Давлат бюджетидан 14,7 трлн. сўм миқдорида трансферт ажратилиши режалаштирилмоқда.\nЎзбекистон Тикланиш ва тараққиёт жамғармасининг тушумлари 5,3 трлн. сўмни харажатлари эса 13,4 трлн. сўмни ташкил этиши кутилмоқда. Ушбу жамғарманинг тақчиллиги жамғарманинг йил бошига қолдиқ маблағлари ҳисобидан қопланиши режалаштирилган.\nБундан ташқари, 2021 йилдан бошлаб Давлат бюджетининг қамровини ошириш ҳамда тўлиқлигини таъминлаш мақсадида, Ташқи қарз ҳисобидан давлат дастурларига амалга оширилиши режалаштирилаётган 12,1 трлн. сўм миқдоридаги харажатлар Ўзбекистоннинг консолидациялашган бюджети таркибига киритилган.\n2021 йил учун Ўзбекистоннинг консолидациялашган бюджети тақчиллигининг юқори чегараси ялпи ички маҳсулотга нисбатан 5,4 фоиз миқдорида белгиланмоқда.\nУшбу қонун 2021 йил 1 январдан эътиборан кучга киради.\nҚонуннинг тўлиқ матни билан қуйида танишиш мумкин.


Бадиий гимнастика бўйича Ўзбекистон терма жамоаси аъзоларига\nТаиланднинг Паттайя шаҳрида 20-23 июнь кунлари ўтказилган Осиё чемпионатида Сизлар юртимиз шарафини муносиб ҳимоя қилиб, ўзбек қизларининг нималарга қодир эканликларини амалда исботладингиз.\nҚитъамизнинг энг кучли гимнастикачилари ўртасида кечган рақобатда жозибадор чиқишларингиз ва юксак маҳоратингиз билан барча мухлислар-у, халқаро экспертларнинг олқишига сазовор бўлдингиз. Мусобақа давомида 8 та олтин, 4 та кумуш ва 1 та бронза медалларини жамғариб, Осиё чемпионатини ўзбек гимнастикаси тарихидаги шонли қитъа биринчиликларидан бирига айлантирдингиз.\nЎзбекистон Миллий олимпия қўмитаси Сизларнинг бундай муваффақиятингиз билан яна бир бор қутлайди. Жорий йилнинг сентябрь ойида Озарбайжоннинг Боку шаҳрида ўтадиган жаҳон чемпионатида ҳам мана шундай улкан ютуқларга сазовор бўлишингизни ва Токио Олимпиадасига йўлланма қўлга киритишингизни тилаб қолади.\nТеннисист, ўн тўрт марта «Фьючерс» турнирининг «Челленджер» сериясининг якка тартиб ғолиби...


«Динамо» - «Локомотив»: кимнинг анъанаси давом этади?\nСуперлигада бу сафар ҳам айнан Самарқанддаги учрашув билан турга старт берилади. Сўнги турда “Сурхон” жамоасини 5:1 ҳисобида мағлуб этган “Локомотив” ушбу турда Самарқандда “Динамо” меҳмони бўлади.\nАмалдаги чемпион саналмиш “Локо” 10 турдан буён мағлубият нималигини билмаётган бўлса, “Динамо” жамоаси ушбу мавсумда Самарқандда ҳали мағлубиятга учрагани йўқ.\nЙил бошида икки хил вазиятда бўлган ушбу жамоалар мавсумни турлича бошлашди. ОЧЛга тайёргарлик кўрган “Локомотив” 11 ўйиндан кейин 7 ғалаба, 3 дуранг, 1 та мағлубият билан 24 очко жамлаб, 2-ўринда бораётган бўлса, Про-Лигага тайёргарлик кўрган ва якунда Суперлигада иштирок этаётган “Динамо” 11 ўйиндан кейин 3 ғалаба, 6 дуранг, 2 мағлубият билан 15 очко билан 8-поғонадан жой олган.\n7-тур. “Локомотив” – “Қўқон-1912” – 2:2\n8-тур. “Металлург” – “Локомотив” – 0:0\nЭски танишлар: Анзур ва Жамшид...\n“Локомотив” сафидаги аксарият футболчилар профессионал фаолиятини айнан “Динамо”да бошлаган. Жумладан, “Локомотив” ва терма жамоамиз ҳимоячиси Анзур Исмоилов 15 йил аввал айнан “Динамо” сафидаги ўйинлари билан танилган бўлса, яримҳимоячи Жамшид Искандеров ҳам Олий Лигадаги илк учрашувларини 2011 йилда айнан “Динамо” сафида ўтказган. "Динамо" сафида эса аввал "Локомотив"да тўп сурган футболчилар йўқ.\n“Динамо” ва “Локомотив” Олий Лигада 24 марта тўқнаш келишган. “Динамо” 10 та ўйинда ғолиб бўлган, 3 та ўйин дуранг ҳисобида якунланган. “Локомотив” “Динамо”ни ҳозирга қадар 11 марта мағлуб эта олган. Тўплар нисбати “Локо” томонида - 34:37. Ўзаро ўйинларда “Динамо” 33, “Локомотив” эса 36 очкони қўлга киритган.\nСамарқанддаги ўзаро сўнгги учрашувларда қайд этилган натижалар:\n19.11.2017 «Динамо» - «Локомотив» 1:5\n«Динамо» сўнгги марта 2013 йилда Санъат Шиховнинг 90+3-дақиқада киритган голи эвазига «Локомотив»ни мағлуб эта олган.\nЎқилди (марта): 783. Киритилган сана: 2019-06-21 00:00:00.


“Снос” СССРдан қолган меросми? Ортиқхўжаевнинг одами нима дейди? | Qalampir.uz\n“Снос” СССРдан қолган меросми? Ортиқхўжаевнинг одами нима дейди?\nЖамият\t06 Август 2019 18:11 2605\nЎзЛиДеП Сиёсий Кенгаши Ижроия қўмитасининг навбатдаги йиғилишида мазкур партия вакили. Тошкент шаҳар ҳокими ўринбосари Элбек Шукуров ўзбошимчалик билан қуриб олинган объектлар ҳамда қонунга хилоф равишда қурилган бинолар хусусида фикр билдириб ўтди.\n“Собиқ Совет иттифоқидан мерос – ким қаерга нима хоҳласа қуриб ташлайверган. Мен оддий мисол сифатида айтаман, “заправка”дан 500 метр атрофда аҳоли яшаш жойи, овқатланадиган жой бўлиши мумкин эмас. Лекин қаерда шу нарсага амал қилинганини кўргансизлар шаҳарда (Тошкент шаҳри - таҳр.)? “Заправка”нинг олдида хонадон ҳам бор, бошқа тадбиркорлик субъектлари ҳам бор. Қонунда мумкинмас. Бошида тадбиркор шу жойга рухсат олишга борганида ҳокимият ёки давлатнинг тегишли органи “йўқ” деган бўлса керак. Кейин яна унинг барибир рухсатини олиш учун таниш-билиш “суриб” ёки пулини бериб мақсадига эришади. Мана энди қонунийликка риоя қилиниб, энди бузамиз деб келган пайтда тадбиркорлар ҳамма ерга жар солиш ҳолати ҳам бор.\n“Снос”лар ўзи нимадан бошланди? Сувнинг бўйида норма бўйича, қонунчилик асосида, 50 метр масофада уй ҳам тадбикорлик субъекти ҳам бўлиши керак эмас. Лекин бизда ҳамма жойга қуриб ташланган. Уни агар бузамиз десак яна ўша “снос” масаласи кўтарилади”, деди у.\n“Бутун аҳоли ялиняпти, шу тадбиркорга ёки хонадонга, “уйимиз экскириб кетган, ҳаммамизни рози қилди, илтимос сен ҳам рози бўлгин” деяпти. “Йўқ, 4 сотих еримга 1 миллион доллар хоҳлайман” дейди. Бунақа ҳолатлар ҳам бор. Бизда ҳозирда энг катта бўлаётган хато, тўғри тушунинглар, туман ҳокимияти даражасида ҳам бизларга ўхшаб қонунчиликни яхши тушунадиган, эрталабдан ҳар бир қарорни ўқиб қўядиган мутахассислар йўқ. “Компетентный” бўлмаслиги мумкин. Шу ҳолатларда ҳурматли депутатлар, туман кенгашларининг асосий вазифаси қилаётган хатти-ҳаракатини масъулга тушунтириш. Шу нуқтаи-назардан ҳар бир ҳаракатда уни умумий “снос” шаклида эмас. Ҳар бир ҳолатни алоҳида-алоҳида баҳолаш нуқтаи назаридан кўришимиз керак. Мен ҳокимиятларни умуман оқлаётганим йўқ. Партиямизнинг позицияси қатъий бўлиши керак. Лекин баъзи бошқа ҳамкасбларимиз нуқтаи-назаридан фақат пиарга ҳам ўтиб олишимиз керак эмас”, деди Элбек Шукуров.\n20 Январь 11:55 11949\n18 Январь 10:59 10292\n18 Январь 10:53 10080


ҚУРЪОНИ КАРИМНИНГ МУҲОФАЗАСИ – «Ислом ота» жомеъ масжиди\nБош саҳифа/Мақолалар/ҚУРЪОНИ КАРИМНИНГ МУҲОФАЗАСИ\nҚУРЪОНИ КАРИМНИНГ МУҲОФАЗАСИ\nПайғамбаримиз Муҳаммад соллаллоҳу алайҳи васаллам бошлиқ биринчи авлод мусулмонлари – саҳобаи киромлар Қуръони каримни Аллоҳ таоло ирода қилганидек қабул қилиб олар, уни ёдлаб, ўқиб-ўрганар ва ҳаётга тўлиқ татбиқ қилар эдилар. Шу тариқа ўзларидан кейинги авлодга бу улкан омонатни шараф билан топширдилар.\nРасулуллоҳ соллаллоҳу алайҳи васалламнинг ҳаётлик даврларида бошқа нарсалар қатори Қуръони каримга тегишли масъулият ҳам асосан, У зот соллаллоҳу алайҳи васалламнинг зиммаларига тушган эди. Ислом уммати бошқа масъулиятлар қатори Қуръони каримни муҳофаза қилиш масъулиятини ҳам ўзининг ҳабиб пайғамбари вафот этганидан сўнг ҳис эта бошлади. Бундай пайтларда бутун бошли уммат ўз етакчилари бошчилигида сафарбарликка отланиб, Қуръони карим атрофида пайдо бўлган масалани ҳал қилишни, энг асосийси – Аллоҳ таолонинг китобини муҳофаза қилишни ўйлар эди.\nРасулуллоҳ соллаллоҳу алайҳи васалламнинг вафотларидан сўнг бошланиб кетган ридда урушларида Қуръони карим ҳофизлари бўлган саҳобаларнинг кўплаб шаҳид бўлишлари Ҳазрати Умар розияллоҳу анҳуга Қуръони каримнинг муҳофазаси учун хатар бўлиб кўринди. У кишига агар қорилар шу шаклда қирилиб кетаверсалар Қуръони каримга зарар етиши мумкинлиги фикри келади. Натижада халифа Абу Бакр Сиддиқ розияллоҳу анҳуга Қуръони каримни бир китоб шаклида тўплаб қўйишни таклиф қилдилар. Абу Бакр Сиддиқ розияллоҳу анҳу эса, бу ишни Қуръони каримнинг зарарига бўлади, деб ўйладилар. У киши, Пайғамбар соллаллоҳу алайҳи васаллам қилмаган ишни қандоқ қиламан, деб туриб олдилар. Ушбу масала бўйича қолган саҳобаи киромлар ҳам иккига бўлиндилар. Кераклича баҳс ва тортишувлар ниҳоясида ҳамма бир фикрга келиб, Қуръони карим муҳофазаси учун уни бир китоб шаклида тўплаб қўйиш керак, деган фикрга келдилар. Биргаликда бу улкан ишни қандоқ амалга ошириш режаси, шартлари, қоидалари ва кимлар раҳбарлик қилишига келишилди. Пайғамбаримиз соллаллоҳу алайҳи васалламнинг даврларида ёзиб бўлинган бўлса ҳам тарқоқ ҳолда турган Қуръони карим ёзувларини тўплаб, оят ва сураларни тартибга солиб ёзиб чиқилди. Ўша ёзувларни ичига олган саҳифаларни тўплаб, белини боғлаб, “мусҳаф” деб номладилар. Шу билан Қуръони карим муҳофазаси учун Ислом уммати амалга оширган муҳим бир иш охирига етди. Ўша иш ҳозиргача ўз самарасини бермоқда.\nҚуръони каримни мана шундай қилиб жамлаш ишини унга таъна тоши отган баъзилар зулм ва бўҳтон тариқасида, Қуръонни таҳрир қилиш, деб атайдилар. Таҳрир дейилганда, ёзилган асарни қайта кўриб чиқиб, баъзи сўз ва жумлаларни алмаштириш, баъзиларини олиб ташлаш, баъзиларини янгидан қўшиш, хатоларни тўғрилаш каби ишлар, тушунилади. Шунга биноан, улар саҳобалар Аллоҳ таолонинг каломига тузатиш киритганлар, демоқчи бўладилар. Аслида эса, саҳобаи киромлар Пайғамбаримиз даврларида ёзилиб, турли кишилар қўлида тарқоқ ҳолда турган оятларни бир жойга жамлаганлар, халос. Улар ҳар бир ёзувни масжидга, жамловчи гуруҳ ҳузурига келтирган шахс ўша нарсани Пайғамбар соллаллоҳу алайҳи васалламнинг ҳузурларида ёзилганига иккита гувоҳ ҳам келтиришни шарт қилиб қўйганлар. Шундоқ қилиб, Қуръони каримнинг ҳар бир ҳарфининг ёзилиши ҳам Аллоҳ таоло ирода қилгандек бўлишини таъминлаганлар. Аслида, Зайд Ибн Собит ва Умар Ибн Хаттоб розияллоҳу анҳуга ўхшаш жамлаш гуруҳи аъзоларининг ўзлари шундоқ ҳам Қуръони каримни сувдек ёд билар эдилар. Лекин уларнинг вазифаси нима қилиб бўлса ҳам Қуръони каримни ёзиш эмас, Қуръони каримни Пайғамбар соллаллоҳу алайҳи васалламнинг ҳузурида ёзилганини ишончли ҳужжат-далил асосида жамлаш эди. Бу эҳтиёт чораси учун қилинган иш эди. Ёзилган саҳифалар белидан боғланиб, Абу Бакр розияллоҳу анҳунинг қароргоҳига қўйилди, холос. Уларни ҳеч ким ўқимади ҳам, қайтадан ёзмади ҳам ёки бошқа бирор иш қилинмади ҳам.\nВақт ўтиб Усмон розияллоҳу анҳунинг халифалик даврларида Қуръони карим муҳофазаси учун яна бир иш қилиш зарурати туғилди. Ўша вақтга келиб, кўп диёрлар фатҳ қилиниб, турли араб бўлмаган халқлар мусулмон бўлиб, устозлар етишмай қолди. Бундан ташқари яна бошқа сабаблар юзага чиқиб, Қуръони каримни қироат қилишда ихтилофлар юзага кела бошлаган эди. Қуръони карим муҳофазасига боғлиқ бу улкан хатарни биринчи бўлиб, Озарбайжонда жангда юрган саҳобий – Ҳузайфа ибн Ямон розияллоҳу анҳу англаб етдилар. У киши жангни ташлаб, пиёда Мадинаи Мунавварага қайтиб бордилар ва халифа Усмон розияллоҳу анҳунинг олдиларига кириб, умматни яҳудий ва насороларга ўхшаб Аллоҳнинг китоби тўғрисида ихтилоф қилмасидан олдин сақлаб қолишни тавсия қилдилар. Қуръони каримнинг муҳофазаси учун яна баҳслар бошланди. Натижада Абу Бакр розияллоҳу анҳу даврларида ёзилган мусҳафдан олти нусха кўчириш ва уларни биттадан қори билан турли диёрларга юборишга қарор қилинди. Саҳобаи киромлар мусулмонлар Қуръони карим қироатида ихтилоф қилмасинлар, деб Пайғамбаримиз даврларидаги ёзувга мос, тартибли қилиб қўйилган мусҳафдан бирор ҳарфни ўзгартирмай нусха кўчирдилар. Янги олинган нусхаларни биттадан қорилар билан турли диёрлардаги марказларга юборилар экан, халифа Усмон розияллоҳу анҳу фақат ушбу мусҳафларга ва улар билан юборилган қориларнинг қироатига эргашиш, Қуръони каримдан бошқа нимаики ёзилган бўлса куйдириб юбориш ҳақида буйруқ бердилар. Бу буйруқ ўзининг муқаддас китобини муҳофаза қилиш йўлида ҳар қандай ишга тайёр турган мусулмон уммати томонидан мамнуният ила амалга оширилди. Баъзи катта саҳобалар ўзларининг шахсий мусҳафлари ҳақида бир оз мулаҳозага борган бўлсалар ҳам, кейинчалик бирор ҳарфи кўпчилик қабул қилган нусхага ўхшамай қолса ихтилоф чиқмасин, деб куйдириб юбордилар. Шу тарзда мусулмон уммати томонидан Қуръони карим муҳофазаси йўлида яна бир улкан иш амалга оширилди.\nКейинги даврларда нусха кўчириш йўлга қўйилиши жараёнида фақатгина ҳазрати Усмон даврида ёзилган нусхаларга суяниш жорий бўлди. Охири келиб, ҳар бир нусханинг ишончли эканини тасдиқлаш мақсадида, “Бу нусха Мусҳафи Усмонга мувофиқдир”, деб ёзиб қўйиладиган бўлди. Шундоқ қилиб, Қуръони каримнинг ҳарфларини ёзиш услуби ҳам бир хиллиги сақлаб қолинди. Бу маънодаги эҳтиёткорлик шу даражага етдики, Қуръони каримнинг ҳарфларига бирор нуқтачалик ҳам ўзгариш кирмасин, деган қасд ила уламоларимиз, мусҳаф ичига гул, дарахт барги ва шунга ўхшаш бошқа нарсаларни мутлақо қўйиб бўлмайди, акс ҳолда, ўша нарсалар саҳифага ёпишиб қолса шубҳа пайдо бўлиши мумкин, деб фатво чиқардилар.\nЗамон ўтиши билан яна янги муаммолар пайдо бўла бошлади. Араб тилини яхши билмайдиган мусулмонларнинг кўпайиши билан Қуръони каримни ўқишда ҳам муаммо кўпайди. Кишилар Қуръони каримни хато ўқишлари ва ихтилофга тушишлари хавфи кучайди. Қуръони карим муҳофазаси учун яна ҳаракат қилиш зарур бўлиб қолди. Натижада кишилар Қуръони каримни хато ўқимасликлари ва Қуръони карим қироати ҳақида турли ихтилофларга тушмасликлари учун мусҳафларга фатҳа, касра, замма аломатлари қўйиш керак, деган фикрга тўхталди. Бунда ҳам асл ҳарфларга зарра ўзгариш аломати кирмаслик шартлари ишлаб чиқилди. Тарихда бу иш “Қуръони каримни нуқталаш” номи билан муҳрланиб қолди. Чунки, мазкур ўта аҳамиятли ишни амалга оширган олим Абул-Асвад ад-Дуалий юқорида зикр қилинган аломатларни ҳарфларнинг усти, ости ва ўртасига қўйилган нуқталар ила ифодалаган эди.\nКейинчалик, замон ўтиши билан, вазият тақозо қилганда, бошқа аломатлар ҳам худди шундоқ эҳтиётлик ва аниқлик билан қўйиб чиқилди. Ислом уммати ўзига Аллоҳ таоло томонидан берилган, илоҳий дастур-Қуръони Каримни ана шундоқ таризда кўз қорачиғидек, балки, ундан ҳам авайлаб сақлаб келди.\nЗамон ўзгариб, техник тараққиёт даври келганда, Қуръони каримни техник жиҳозлар воситасида чоп этиш масаласи кўндаланг бўлди. Уламолар дастлаб бу ишга рухсат бермадилар. Улар музкур услуб ила чоп этиш Қуръони каримнинг обрўсига тўғри келмайди, деган тушунчага борган эдилар. Чунки, аввалги чопхоналар мусулмон бўлмаган шахсларга хос бўлиб, Қуръони каримни чоп этиш фикри ҳам ўша шахслардан чиққан эди. Ҳақиқатда, агар ўша пайтда Қуръони каримни чоп этишга рухсат берилса, унинг обрўсига тўғри кемас эди. Вақт ўтиши билан мусулмонлар ҳам чопхона ишларини ўзлаштирдилар, Қуръони каримни кўплаб чоп этишга эҳтиёж роса ортиб борди ва уламоларимиз муқаддас китобимиз ҳимояси учун керакли шартларни қўйиб, уни чоп этишга изн бердилар.\nАна шундоқ тарзда, Аллоҳ таолонинг Қуръони каримни муҳофаза қилиш ҳақидаги ваъдаси амалга ошиб келмоқда. Ҳозирги лаҳзагача Аллоҳ таолонинг инояти ила Қуръони карим Аллоҳ таолонинг ҳузуридан қандоқ нозил бўлса, бирор ҳарфи ўзгармай, ўшандоқ ҳолида турибди. Тарих давомида душманлар Қуръони каримга ўзгартириш киритиш учун турли йўллар билан ҳаракат қилдилар, аммо, Ислом уммати доимо ҳушёр турди. Ҳар бар янги пайдо бўлган Қуръони карим нусхасини дарҳол синчковлик билан текшириб, хатоси бўлса, ҳамма томонга жар солиб, ўша нусханинг барча ададларини куйдириш йўлга қўйилмоқда.\nАллоҳ таолога беадад ҳамду санолар бўлсинким, ҳозирги онларгача Қуръони карим Аллоҳ нозил қилган ҳолида, заррача ўзгаришсиз ўқилмоқда, ёдланмоқда ва ёзилмоқда. Бу маънода Қуръони карим ягона китобдир. Қуръони карим биринчи бор ёзилгандан бошлаб ҳозиргача бирор ҳарфи ҳам ўзгармагани аниқ. Қуръони карим биринчи бор талаффуз қилинганидан бошлаб, ҳозиргача бирор лафзи бошқача талаффуз қилинмагани аниқ. Бошқа илоҳий китобларда мазкур ҳолни топиб бўлмаслиги ҳаммага, жумладан, ўша китобларга эътиқод қилувчиларга ҳам аён.\nМазкур эътибордан, Қуръони каримнинг ҳозирги ҳолида Аллоҳ таоло томонидан собит бўлгани қатъий эканига эътиқод қилиш ҳар бир мусулмон учун ҳам фарз, ҳам вожибдир. Қайси бир мусулмон унинг бирор сураси, ояти ёки ҳарфининг собит бўлиши қатъий эканига шубҳа қилса, диндан чиқади.\nТафсир китоблари аосида тайёрланди\nМУФАССИРНИНГ ШАРТЛАРИ ВА ОДОБЛАРИ\n10 soat олдин


Жан-Клод Ван Даммнинг қизи отасидан ўзиб кетди » Ўзбекистон янгиликлари – Zamin.uz\nЖан-Клод Ван Даммнинг қизи отасидан ўзиб кетди\nМаданият 19-05-2017, 17:10 1 016\nЎткир нигоҳга, гўзал табассумга, гўзал Бьянка афсонавий актёр ва жанг санъати устаси Жан-Клод Ван Даммнинг қизидир, деб хабар берди “Даракчи” нашри.\nБьянка ёш бўлишига қарамай, спортда, кинода улкан натижаларга эришиб, машҳур фамилиянинг энг лойиқ давомчисига айланди.\nБьянка Ван Варенберг (отасининг асл исм-шарифи айнан шундай янграйди) спортчи ота-онасидан нафақат жисмоний гўзалликни, балки уддабуролик ва эпчилликни ҳам мерос қилиб олди. Ташқаридан нозик кўринадиган қадди-қомати билан ўта кескин ҳаракатларни, турли жанг усулларини осонлик билан бажаради.\nҚиз болалигиданоқ спортга меҳр қўйганлигини, бир пайтлар жанг санъатини ёқтирмаганлигини тан олди. У илгари конькида югуриш спорти билан шуғулланган. Кейинчалик жанг санъатига қизиқиши ортганлиги туфайли, отаси бажарган трюкларни бажара бошлади. Бьянка отаси билан бирга спорт машғулотларида иштирок этади, улар ўзаро куч ҳам синашади. Бьянка учун отаси ибрат намунаси ҳисобланса, Ван Дамм эса қизининг эришган ютуқларидан фахрланади. Отасининг изидан борган Бьянка спорт машғулотлари билан чегараланиб қолмади, у бадиий фильмларда ҳам суратга туша бошлади. Айни кунгача у 10 та фильмда актриса, продюсер, сценарий муаллифи ва рассом сифатида иштирок этди.\n15:14 / 20-02-2017\n18:17 / 05-01-2017


Барак Обаманинг хотини, аслида, эркакми? – Mazmun.Uz\nБарак Обаманинг хотини, аслида, эркакми?\nот designer · 23.12.2016\nИнтернет тармоғи ва консерватив ОАВ орқали Барак Обаманинг хотини Мишель Обамага нисбатан билдирилаётган айблов ҳамда маломатлар бугун ҳам жуда кўп. Биринчи хонимнинг ҳар бир хатти-ҳаракатига тескари маъно беришлар ҳам кўп учрайди. Масалан, Мишель Оқ уйдаги президент томорқасида суратга тушганида бу атайлаб уюштирилган, дейишган бўлса, Обама хоним семизликка қарши курашиш дастурини ёқлаб чиққанида биринчи хоним оқ танли америкаликларни очидан ўлдириш ниятида, дегувчилар ҳам топилди.\nРадиобошловчи Алекс Жонс билдирган фикрлар эса ҳаммасидан ошиб тушади. Жонснинг сўзларига кўра, Мишель Обама жинсини ўзгартирган эркак эмиш. «Унинг қизлари умуман ўзига ўхшамайди, — дейди Алекс. — Ишончим комилки, бу ерда яна қандайдир сир бор, худди Обама Инжилнинг ўрнига Қуръонда қасам ичгани каби». Аслини олганда эса Мишель трансгендер бўлмаганидек, АҚШ президенти ҳам ҳеч қачон Қуръон билан қасам ичмаган. Аммо, шунга қарамай, Алекс Жонснинг бу гапларини қўллаб-қувватловчилар топилди.\nВперед Ўзбекистонда артистдан бошқа фикрлайдиган одам йўқми?\nНазад ШАРМАНДАЛИК +18. ШАҲЗОДА МАТЧОНОВА НЕГА БУНДАЙ РАСВО ТАРЗДА СУРАТГА ТУШДИ? (фото)\n"Бу фикрлар Одил Аҳмедовга умуман ярашмади"\tШАРМАНДАЛИК +18. ШАҲЗОДА МАТЧОНОВА НЕГА БУНДАЙ РАСВО ТАРЗДА СУРАТГА ТУШДИ? (фото)\tИслом Каримов ҳақида ҳайдовчиси айтган ҳақиқат\tСелфидан беҳаёликкача: Зарина Низомиддинова нега бундай суратга тушди? (фото)\tШавкат Миромонович Мирзиёевнинг оила аъзолари билан тўлиқ танишинг (фото).\tШов-шув: Бош Вазирга эр сўраб мурожаат қилишгани ёлғон экан\tАрзон уйларнинг нархи маълум бўлди\tУЧИНЧИ ЖАҲОН УРУШИ 2017 ЙИЛИ БОШЛАНАДИ?!\tСергелидаги "уй-жой" машмашаси: Мирзиёевнинг буйруғи ўйинчоқми?\tОтасининг хонанда Шаҳзодага уйланаётганини эшитган Лола бунга қандай муносабат билдирган?\tЭнг кўп ўқилганлар\tШАРМАНДАЛИК +18. ШАҲЗОДА МАТЧОНОВА НЕГА БУНДАЙ РАСВО ТАРЗДА СУРАТГА ТУШДИ? (фото)\t19561 0 23.12.2016\tСелфидан беҳаёликкача: Зарина Низомиддинова нега бундай суратга тушди? (фото)\t14067 0 26.10.2016\tИслом Каримов ҳақида ҳайдовчиси айтган ҳақиқат\t13145 0 08.09.2016\tШавкат Миромонович Мирзиёевнинг оила аъзолари билан тўлиқ танишинг (фото).\t8344 0 28.01.2017\tОтасининг хонанда Шаҳзодага уйланаётганини эшитган Лола бунга қандай муносабат билдирган?\t8100 0 05.02.2017\tШок! Шаҳзода Матчонова яна “кўз кўрса уяладиган” аҳволда! (фото)\t7826 0 26.02.2017\t“Зуҳра Солиева Зокир Очилдиевга турмушга чиқди”\t7235 0 03.02.2017\tДоллар нархи 7000 дан ошди. Маълум бўлишича, бунинг сабаби…\t6888 0 03.03.2017\tПутиннинг асл ниятини фош этишди. Қойил-е!\t5681 0 28.02.2017\t“Футболчиларимиз ҳам либос кийишади-ку. Ҳеч бўлмаганда шармандалик либосини!”\t4331 0 19.01.2017\tFacebook\tFacebook


Адашган қария – Islom Nuri\nГoҳида oдам ҳақни кўради, билади. Эргашгиси ҳам келади.\nЛекин дунё кўндаланг бўлса ҳақдан кечиб, залoлат бoтқоғида яшашга рoзи бўлақoлади. Ишoнмайсизми? Унда қуйидаги қиссани диққат билан ўқинг.\nАъшо ибн Қайс.\nЁши улуғ, араблар ичида дoнг таратган буюк шoир. Ёлғиз ўзи чўллар кезади. Йўл босади. Кеча – кундуз завқ иштиёқ билан Мадинага интилади. Мадинада уни тенгсиз учрашув кутмоқда. У нур излаб кетмоқда. Нурга талпинмоқда.\nМана бир неча йил бўлдики Аллoҳ инсoниятга йўл кўрсатиш учун Муҳаммад саллаллoҳу алайҳи ва салламни элчи қилиб жўнатди. Қурайш Муҳаммад саллаллoҳу алайҳи васалламнинг элчилигига қаттиқ қаршилик кўрсатган бўлсада, бу хабарни араб қабилалари oрасида тарқалишидан тўсиб қoла oлмади. Кўпчилик oқил кишилар хабарни эшитиб, Расуллуллoҳ саллаллoҳу алайҳи ва саллам билан учрашиб, рисoласини тинглашга шoшилди. Базилар мурoдларига етди. Ҳақни тoпди. Нурга етишди. Жoҳилият зулматидан қутилди. Баъзилар эса ҳар хил сабалар билан бу бахтга сазoвoр бўла oлмадилар.\nҲақни билиш унга етиш дегани эмас. Ҳаққа етган киши у билан баҳраманд бўлади ҳам дея oлмаймиз. Чунки қанча кишилар Расулуллoҳ саллаллoҳу алайҳи васалламнинг ҳақ пайғамбарлигини билатуриб эргаша oлмади. Аллoҳ ўзи бизни ҳаққа ҳидoят қилсин!\nЯна чўлга қайтайлик.\nАъшо – oддий киши эмас. Ҳаммақатoри шoир ҳам эмас. Шуни ҳам унутмангки араблар ўша даврда шеър бобида машҳур бўлишган. Ҳар қандай oми киши чирoйли шеърни бир зумда назм қилoлган. Шундай даврда кимсан Аъшо бўлиш oсoн эмас. Бўлoлгандан кейин бирoвлар oлдига бoш эгиб келиш унданда қийин. Бу андишалар Аъшони сафаридан тўса oлмади. Кексалигига қарамай Мадинага интилмoқда. Ҳаётининг қoлганини ҳидoятда, тақвoда ўтқазмoқ нияти шoштиради.\nКун oғишга бoшлаганда узoқдан бир қoра кўринди.\n– Кўчманчи араблардан шекилли! – ўйлади у – бир кеча улар oлдида тунай, эртага кун тиккага етмай Мадинага кириб бoраман. Эртарoқ дам oлганим яхши. Эртага мени кўп нарса кутябди.\n– Аъшо ибн Қайс экан, бoшлаб келдим! – деди тунаш учун тўхтаган қурайшлик карвoннинг йўлбoшчиси Аъшонинг туясини бoйлар экан.\nҲамма хурсанд бўлди. Ахир йўл чарчoғини шундай тунда кимсан арабнинг энг машҳур шoири билан ҳамсуҳбат ўтказишга нима етсин. Даррoв тўрга ўтқазишди. Янги сoғилган туя сути билан сийлашди.\n– Йўл бўлсин? – сўради карвoн бoшлиғи – ёлғиз чиқибсиз? Қаерга шoшилябсиз?\n– Ясрибга (Мадинанинг эски нoми)! Муҳаммад (соллаллоҳу алайҳи ва саллам) ҳузурига бoрябман. Ислoмни қабул қилишга қарoр қилдим.\nБу сўз узoқ сафар ва иссиқ ҳавo таъсирида мудраб ўтирган савдoгарларни устларидан муздек сув қуйилгандек сескантирди.\n– Нима? Аъшо мусулмoн бўлади!? – хаёллар сочилди. – Битта шoир Ҳассoн ибн Сoбитни Ислoмга кириши қанча таъсир қилганди oдамларга. Ислoм тез тарқаб кетганди. Йўқ, Ҳассoн қадри Аъшоникича эмасди. Аъшо! Эҳе уни ким танимайди дейсиз. Агар у Ислoмга кирса бутун араб oта-бoбoлар динини тарк қилиши ҳеч гап эмас! Нима бўлса ҳам азмидан қайтаришимиз керак. Ҳа, албатта!\nКарвoнбoши ҳаёлидан яшин тезлигида ўтган бу ўйлардан қутула oлмай нoчoр Аъшони йўлдан қайтариш тузoқларини ташлай бoшлади.\n– Аъшо! Oта-бoбларингиз дини яхши-ку, нима қиласиз ўзингизни oвoра қилиб, шу ёшда янги динга эргашаман деб.\n– Йўқ Муҳаммадни дини яхширoқ! Мен буни ўргандим.\nБир-бирларига тикилишди, кўзлар кўзлар билан сўзлашди.\n– Кимсан у шoир, дoим аёллар ишқида. Шундан гап очайликчи!?\n– Сизнинг хабарингиз бoрми-йўқми?! Муҳаммад зинoни ҳарoм қилган. Хаттo Мoиз ал-Асламий дегани зинo қилдим деб келган экан, уни тoшбўрoн ҳам қилдирибди.\n– Мен қаридим. Аёллар билан ишим нима?!\nЯна ўйга тoлишди: – Ҳа арoқ! Шуни айтайлик! Шерларида дoим арoқни куйлаб келган, у арoқдан тийила oлмайди!\n– Биласизми! Муҳаммад арoқни ҳарoм деркан. Ичгани қўймасмиш! Ахир сиз арoқсиз тура oлмайсиз –ку!\n– Ақлнинг кушандаси, кишининг хoрхoнаси! Тийилсам яхширoқ бўлади. – бепарвo жавoб берди у.\n– Нима қилсак экан, буни қандай бўлмасин йўлдан қайтаришимиз зарур! Мoл – дунё айтиб кўрайликчи?\n– Аъшо биласиз бутун Қурайш сизни севади. Ҳамманинг тилида сизнинг шеърингиз. Сизга мoлларини фидo қиладиганлари ҳам бoр. Мана бизни карвoнимиздаги савдoгарлар oрасида сизга 100 туя атаган киши бoр. Лекин у сизни мусулмoн ҳoлда кўрса қаттиқ ранжийди. Шунинг учун сиздан илтимoс шу 100 туяни сизга берсагу, анави икки қул сизни Наждга, ўз юртингизга қайтишингизда ёрдамчи бўлишса нима дейсиз?! Туяларни ўзингиз oлиб кета oлмайсиз-ку?!\nАъшо ўйга тoлди. Юзта туя. Энг яхши айтган шеъри учун ҳам бунча сoврин oлмаганди.\n– Яхши! Мен рoзиман! Тoнг саҳарда йўлга чиқамиз. Қани шеър базмини бoшлайлик бўлмса!\nТун яримлагунча шеър айтишиб ўтиришди. Сафардан чарчаган кўзлар уйқу тажанглигига дoш берoлмай юмулди. Энди уйғoнмoқчи бўлган қалб ҳидoят билан видoлашди.\nЭрта тoнг ғафлат бoсган қалблар икки тoмoнга йўл oлди. Бир жамoаси Ҳижoз пoйтахтига. Иккинчиси Нажд тепаликларига.\nМана бир неча кундан буён Аъшo хурсанд, йўл чарчoғини билмайди. Oртида юз туяни қуллар ҳайдаб келишябди. Бу туяларни ватанидаги туяларга қўшса, эҳэ! Унинг бoйлиги қанчага oртади. Аслида, юзта туя ўзининг туялари oлдида ҳеч нарса эмас. Лекин барибир бoйликда! Тезрoқ юртига қайтса ҳамма буни кўрса эди. Унинг шуҳратига лoл қoлишарди. Бу ҳаёлдан кейин туясини янада тезрoқ юришга қистаб ниқратди.\nЛекин унга бу бахт насиб қилмади. Ҳали йўлда экан ўша қурайшлик савдoгар берган туялардан бирини миниб oлганди. Ҳадеб ниқтайвергандан безиган туя тўсатдан ёнга ташлади. Устидаги қария буни кутмаган экан учиб кетди. Бўйни билан тушди. У тушган жoйида қимирламади. Ёрдамга етиб келган қуллар унинг бўйни синиб жoн берганига гувoҳ бўлишди…


"Навбаҳор": Тоировдан сўнг Почуев ҳам жамоани тарк этди / CHAMPIONAT.asia\n12:33Дибала "Атлетико" билан шартнома имзолаши мумкин 0 12:10Витсель нега "Атлетико"га ўтганини тушунтирди 0 11:52"Жамоани анча аввал тарк этгандим"— Ҳусниддин Ғофуров "Нефтчи"дан кетиши ва "Сўғдиёна" таклифи ҳақида 7 11:47Лондон клуби "Арсенал" билан Лено борасида музокаралар олиб бормоқда 0 11:24Мората "Юве"га қайтмоқчи. "Атлетико" форварди сўнгги 2 йилни Туринда ижарада ўтказган эди 2 11:01Брейтуэйт "Барселона"да қолишни хоҳламоқда 2 10:38Толиссо ва Ляказеттдан сўнг яна бир юлдуз футболчи "Лион"га қайтиши мумкин 4 10:16Хави Кунде билан уч марта гаплашди 3 09:55МЮда Роналдуни ушлаб қола олмасликларини тушунишмоқда 20 09:33"Кетаверсин". Собиқ мураббий Левандовскининг "Барса"га ўтишига муносабат билдирди 4 09:32Эҳсони Паншабенинг агенти: "У "Навбаҳор"дан текинга кетди" 35 09:13"Бавария" "Ювентус" футболчисига 12 миллион евро таклиф қилмоқда 1 08:54Фердинанд: "Роналду норози. У Европа лигаси мадҳиясини ҳам билмайди" 16 08:34Замбия аёллар терма жамоаси сардори эркакликда шубҳа қилинмоқда 4 08:17"Барселона"нинг қарзи сабаб де Йонгнинг МЮга трансфери кечикмоқда 3\n"Навбаҳор": Тоировдан сўнг Почуев ҳам жамоани тарк этди\n10 июл 2013 04:28\nМамлакат чемпионатининг 13-туридан ўрин олган “Навбаҳор” – “Металлург” учрашувидан кейин "Навбаҳор" футболчилари қисқа муддатлик таътилга чиқишганди.\nГарчи иккинчи даврани бошланишига деярли бир ой вақт бўлсада, жамоаларни машғулотларда иштирок этиши барчага маълум. Жамоа иккинчи даврага тайёргарликни 12 июлдан бошлашни режалаштирган. Ўқув-йиғин машғулотларнинг дастлабки қисми Наманганда ташкил этилади. Машғулотларнинг иккинчи қисмини Тошкентда ўтказиш кўзда тутилган.\nТаркибдаги ўзгаришлар ҳам кўпчилик мухлисларимизни қизиқтириши табиий ҳол. Аввалроқ хабар берганимиздек, тажрибали ҳимоячилардан бири Абдумажит Тоиров “Металлург”га қарши ўйин олдидан жамоани тарк этганди. Жароҳат боис анчадан бери майдонга туша олмаётган яна бир ҳимоячи Виталий Почуев ҳам иккинчи даврада “Навбаҳор” шарафини ҳимоя қилмайди. Бироз олдин Почуев футболчилик фаолиятини якунлаш ҳақида ўйлаётганлигини ҳам айтганди. Шу нуқтаи назардан олиб қараганда, ҳимоячини мавсумнинг иккинчи қисмида бирор-бир клуб сафида кўрмаслигимиз ҳам эҳтимолдан ҳоли эмас.\nТоиров ва Почуевлардан ташқари биринчи даврада ишончни оқламаган айрим ўйинчиларга ҳам жавоб бериш кўзда тутилган. Мураббийлар кенгаши бу борада якуний қарорга келгач, жамоадан кетиши мумкин бўлган футболчиларнинг номига ойдинлик киритилади. Йўқотишлар ўрнини тўлдириш мақсадида эса тажрибали футболчилар билан музокаралар олиб борилмоқда. Демак, яқин орада машғулотларда янги ўйинчиларни кўриш имкониятига эга бўламиз. Сайтимизни кузатиб борсангиз жамоада рўй бераётган ўзгаришлардан бохабар бўлиб борасиз.


19:45 / 19 февраль 2099 pdf Ўқиш режими + -\nРасулуллоҳ соллаллоҳу алайҳи васаллам дедилар: «Албатта, Ислом ғариб ҳолда бошланган ва бошлангани каби ғарибликка қайтади. Бас, ғарибларга Тувбо бўлсин».(1) Муслим ривояти\nҒариблик икки хилдир…\nАлбатта ғариблик икки хилдир... Баданнинг ватандан олислаши, аҳлу аёл ва яқинлардан айро тушиши билан бўладиган ғариблик. Бу ғариблик - шубҳасиз- доимо соғинч ҳисларини уйғотади, кўп вақтларда қўрқув ва хавотир туйғуларини ҳаракатга келтиради. Бу борада одамларнинг даражалари бир - биридан фарқ қилади.\nЯна бир ғариблик бу руҳ ва онгнинг ғариблигидир... ғоя ва нуқтаи назарнинг ғариблигидир... ақида ва сулукнинг ғариблигидир... Ана шуниси ҳақиқий ғариблик. Чунки бу ғарибликнинг соҳиби гарчи одамлар оммасининг орасида бўлса ҳам ёлғиз яшайди. Атрофида оломон тиқилиб ётганига қарамай ётсираб яшайди. У одамларнинг орасида яшар экан унинг ҳол тили шундай деб сўзлаётган бўлади:\nАллоҳ ислоҳ қилгур уммат ичинда\nЮриб ҳам яшарман кимсасиз, ғариб\nМисоли Солиҳдек Самуд ичинда\nЎзимга ўхшаган одам ахтариб.\nНабий соллаллоҳу алайҳи васаллам юқоридаги ҳадисда: «Бас, ғарибларга Тувбо бўлсин» -дея ўз саҳобаларига тавсифлаб берган ва Тувбо тилаган ғариблик ана шудир.\nОхир замонда ғарибларга Тувбо бўлсин...\nИслом иймонсиз одамлар орасида, ундан тўсадиган қавмлар орасида, Аллоҳга ва Унинг расулига қарши чиқадиганлар орасида, бу динга ишонган ҳар кимнинг бошига минг хил азобу уқубатларни соладиганлар ўртасида ғариб ҳолда бошланган эди.\nИслом турли томонлардаги қабилалардан чиқиб Аллоҳнинг динига кирган ва унга иймон келтирган бегоналар орасида ғариб ҳолда бошланган эди. Иймоннинг табассуми уларнинг қалбларига кириб борди ва шунинг учун улар бу йўлда ўзларига етадиган ҳар қандай мусибатга рози бўлдилар. Сўнгра Аллоҳ ана шу диннинг куч олиб аста - секин тарқалишини ирода қилди. Токи дунёнинг турли уфқларига етиб борсин. Токи барча динлардан устин келсин. Аллоҳнинг нусрати ва ғалаба келиб одамлар Аллоҳнинг динига гуруҳ – гуруҳ бўлиб кирдилар.\nЛекин... Аллоҳнинг суннати - одати бор... Ҳар бир нарса ўзгариб туради. Ҳар доим ҳам бир хил ҳолатда турғун қолмайди. Зотан бир хил ҳолатнинг бардавом бўлиши амри маҳолдир.\nКучга тўлиб кенг тарқалган ва уфқларни қамраган ана шу дин охир замонда ғарибга айланади. Унинг вакиллари ғариб бўлиб қоладилар. Бас, ана ўша ғарибларга Тувбо бўлсин...\nБу диннинг арқонини маҳкам тутган, этагидан ушлаган, динларида нуқсонга йўл қўймаган, агарчи чўғни ушлаш керак бўлса ҳам уни қўлларидан қўймаган ана ўшаларга Тувбо бўлсин....\nҒарибларга Тувбо бўлсин... Тувбонинг маъноси: шодлик, кўз қувончи, хурсандлик ва сурурдир... охири жаннатгача бориб етади... ғарибларга Тувбо бўлсин... Ҳадисда: «Эй Аллоҳнинг расули, ғариблар ким?» дедилар. У зот: «Қабилалардан келган бегоналар», дедилар,(2) дейилган. Абдуллоҳ ибн Амрнинг ҳадисида: «Ғариблар кимлар, эй Аллоҳнинг расули?» дейилди. У зот: «Кўп ёмон инсонлар орасидаги озчилик солиҳлар. Уларнинг ичларида итоаткорларидан кўра осийлари кўпроқ бўлади», дедилар, (3)дейилган. Имом Аҳмад ривоят қилган бошқа бир ҳадисда яна шундай келган: «Набий соллаллоҳу алайҳи васаллам дедилар: «Албатта, Аллоҳ учун энг суюкли нарса ғариблардир». «Эй Аллоҳнинг расули, ғариблар кимлардир?» дейилди. У зот: «Ўз динларини олиб қочгувчилар. Улар Қиёмат кунида Ийсо ибн Марям алайҳиссалом билан бирга бўладилар», дедилар»(4) . Бошқа бир ривоятдаги бошқа ҳадисда эса: «Эй Аллоҳнинг расули, ғариблар кимлардир?» дедилар. У зот: «Менинг Суннатимни тирилтирадиган ва уни инсонларга ўргатадиганлар», дедилар, дейилган(5).\nУшбу ҳадислар ва ривоятлар ўртасида ҳеч бир қарама -қаршилик йўқдир. Зеро уларнинг барчаси ўша одамларнинг ҳақиқатини кўрсатувчи, уларни ифодаловчи сифатлардир. Шунинг учун ҳам шайхул Ислом Исмоил Ҳаравий ўзининг китоби «Манозилус соирин»нинг «ғурбат» бобида Аллоҳ таолонинг қуйидаги оятини зикр қилган:\n«Сиздан олдинги асрларда ер юзида фасоддан қайтарадиган боқийлик эгалари бўлганида эди». Ибнул Қоййим ун(шайхул Ислом)га ўзининг ушбу сўзини қўшимча қилади: «Бу бобда унинг ушбу оятни ҳужжат келтириши ундаги илму маърифатнинг кучлилигига, Қуръонни яхши англаганига далолатдир. Чунки бу оламда ғариблар: оятда зикр қилинган ана шу сифат эгаларидирлар»(6).\nҒариблар нима билан машғул бўладилар?\nБулар- ғариблар... Улар мақталмоқда, уларга ҳавас қилинмоқда... Одамларнинг орасида жуда ҳам оз бўлганларидан ғариблар деб аталмоқдалар. Чунки кўп одамларда бундай сифат топилмайди.\nОдамлар ўз дунёлари билан машғул. Булар эса динлари билан машғулдирлар.\nОдамлар халқ томонга қочиш билан машғул. Булар эса Аллоҳга қараб қочадилар: «Бас, фақат Аллоҳгагина қочинг». (Заариёт:50)\nОдамлар арзимас ишлар учун ишлайдилар. Булар эса Набий соллаллоҳу алайҳи васалламнинг суннатларига ҳаёт бахш этиш учун ишлайдилар ва одамларга ўргатадилар. Шунинг учун улар одамлар орасида туриб ҳам ғарибдирлар.\nДемак одамлар орасида яшаётган аҳли Ислом ғариблардир. Аҳли Ислом ичидан мўминлар ғариблардир. Мўминлар ичидан аҳли илмлар ғариблардир. Ҳавои нафс билан бидъатларнинг ўртасини ажратадиган Аҳли Суннат ичида ҳам ғариблар бор. Унга даъват қиладиган, қаршилик қилувчиларнинг азиятларига сабр қиладиганлар – ана ўшалар ҳаммадан ҳам ғариблардир.\nБироқ улар имом Ибнул Қоййим айтганидек «Аллоҳнинг ҳақиқий аҳлидирлар»(7).\nАслида улар ғариб эмаслар. Шубҳасиз улар Аллоҳ таоло айтганидек: «Ва агар ер юзидагиларнинг кўпларига итоат қилсанг, сени Аллоҳнинг йўлидан адаштирадилар» (Анъом:116) кўпчилик одамлар орасида ғариб бўладилар, холос. Ана ўшалар айни ғариблардир. Аллоҳдан, Унинг расулидан ва динидан ғарибдирлар. Уларнинг ғарибликлари –кишини ғамга соладиган ғарибликдир. Агарчи улар ҳаммага таниқли, ҳамма қўли билан кўрсатадиган кишилар бўлсалар ҳам. Бир шоир шундай дейди:\nЎз юртидан айро тушган ғариб эмас,\nЎз юртида яшаб айро тушган ғариб.\nРивоят қилишларича Мусо алайҳиссалом Аллоҳ зикр қилган ҳолатда бир ўзлари... ғариб... қўрққан... оч ҳолда Фиръавннинг қавмидан қочиб Мадянга етганларида: «Эй Роббим, ёлғизман, беморман, ғарибман» дебдилар. Шунда: «Эй Мусо! Менга ўхшаган аниси бўлмаган кимса ёлғиздир. Менга ўхшаган табиби бўлмаган кимса бемордир. Мен билан ўзининг ўртасида муомаласи бўлмаган кимса ғарибдир», деган нидо бўлибди(8).\nАна ўшалар ҳақиқий ғариблардир. Аммо булар агарчи одамлар ўртасида ғариб бўлсаларда буюк ва қудратли Аллоҳ билан боғланган – биргадирлар.\nНабий соллаллоҳу алайҳи васаллам ушбу ҳадисда сифатлаган ғариблик – фахр қилинадиган ишдир. У бир тож бўлиб Қиёмат кунида Аллоҳнинг ҳузурида ўз эгаларини топади.\nБунга ўхшаган ғарибликнинг соҳибларига қўрқув йўқ. Аксинча одамлардан ётсираб қолган пайтларда унга улфат бўлади. Улар уни ўзларига улфат тутганларида қаттиқроқ ётсирайди. Чунки унинг валийси Аллоҳ, Унинг расули ва мўминлардир... Агарчи одамлар унга адоват қилсалар, жабру - жафо қилсалар ҳам.\nҚосимнинг Абу Умомадан ривоят қилган ҳадисида Набий соллаллоҳу алайҳи васаллам буюк ва қудратли Аллоҳнинг: «Авлийларим ичида менинг наздимда энг суюклиси енгил аҳволдаги, намоздан насибаси бор бўлган, Роббига ибодати чиройли бўлган, ризқи ўзига етарли бўлган кишидир. Шу билан бирга у одамлар орасида борлиги билинмайди. Унга бармоқ билан ишора қилинмайди. - У машҳур ҳам эмас таниқли ҳам эмасдир- То Аллоҳга йўлиққунга қадар бу ҳолга сабр қилади. Кейин ўлганида ҳам қолдирадиган мероси оз бўлади. Унинг ортидан йиғлаб қолгувчиси ҳам кам бўлади» деганини айтадилар(9).\nАна ўша ғариблар жумласига Анаснинг Набий соллаллоҳу алайҳи васалламдан ривоят қилган ҳадисида келганлардир: «Сочлари тўзғиган, чанг босган ва кийимлари йиртиқ- ямоқ бўлган қанча одамлар борки уларга эътибор берилмайди. Агар улар Аллоҳдан сўрайдиган бўлсалар албатта сўраганларини берган бўлур эди»(10) , Абу Ҳурайранинг ҳадисида келганлардир: «Сочлари тўзғиган, эшиклардан қувилган қанча одамлар борки агар Аллоҳдан сўрасалар албатта сўраганларини берган бўлур эди».(11)\nАна ўшалар ҳадисда келганидек, Жаннат аҳлининг подшоларидирлар:\n«Сизларга Жаннат аҳлининг подшолари ҳақида хабар берайми?», дедилар ул зот. «Ҳа, ё Расулаллоҳ», дейишди. У зот: «Ҳар бир заийф, сочларини чанг босган ва кийимлари йиртиқ- ямоқлар борки, уларга эътибор берилмайди. Агар улар Аллоҳдан сўрасалар албатта сўраганларини берган бўлур эди»(12). Унга эътибор берилмайди... Агар ижозат сўраса унга изн берилмайди. Агар шафеълик қилмоқчи бўлса қабул қилинмайди. Агар унга қулоқ солинмайди, дейдиган бўлсак, бу унинг обрў ва мартаба, мансаб эгаларидан бўлмагани, унинг одамлар ичида ғариб бўлгани учундир. Ҳасан шундай дейдилар: «Мўмин одам дунёда худди ғариб сингари бўлади. Унинг хўрлаганидан сабрсизлик қилмайди. Унда азиз бўлиш учун курашмайди. Одамларнинг ўз ишлари бор ва унинг ҳам ўз иши бор. Одамларга унинг зарари етмайди. У ўз нафси билан курашиб машаққат чекади»(13).\nҒарибларда ноумидлик йўқдир\nАна ўша ғарибларга Тувбо бўлсин... Бу дегани –ҳой, биродарлар,- айрим одамлар ушбу ҳадисдан тушинишни, ноумид бўлишни истаганлари каби Исломнинг ғалаба қилишидан ноумид қилиш эмасдир.\nЙўқ, ҳар бир мусулмон ана ўша ғариблар жумласидан бўлишга ҳаракат қилмоғи, уларнинг сонини кўпайтирмоғи лозим. Токи уларнинг ғарибликлари ва кимсасизликлари завол топсин. Қиёмат бўлишидан аввал Исломнинг ғолиб бўлиши, Аллоҳ Ўзининг динига нусрат бериши хабарда келган. Аллоҳ таоло: «У гарчи мушриклар ёқтирмаса ҳам, Ўз Расулини ҳидоят ва ҳақ дин билан ҳамма диндан устун қилиш учун юборган зотдир.» (Тавба:33).\nНабий соллаллоҳу алайҳи васаллам айтадиларки: «Ҳақиқатда, Менинг умматим ёмғир сингаридир. Унинг аввали яхшими ёки охирими, билиб бўлмайди»(14). Яна: «Унинг аввали мен ва охири Масиҳ бўлган бир умматни Аллоҳ ҳаргиз хор қилмайди»(15), дейдилар.\nШундай бўлгач, эй мўминлар, иймонингизни маҳкам ушланг, уни қаттиқ асраб- авайланг. Одамларнинг сизларга қилаётган муносабатлари сизни тушкунликка солмасин. Аллоҳнинг сизлар билан эканлиги, Аллоҳнинг сизларнинг валийингиз экани сизларга кифоядир: «Шундоқ бўлиши, албатта, Аллоҳ иймон келтирганларга дўст эканлигидан ва албатта, кофирларга дўст йўқлигидандир». (Муҳаммад: 11)\nВассалому алайкум ва раҳматуллоҳи ва барокатуҳу, биродарларим!\n(1). Бу ҳадисни Муслим “Иймон”да (145) Ибн Можа “Фитналар”да (3986) Аҳмад “Муснад”да (9054) Абу Ҳурайрадан ривоят қилган.\n(2). Ҳадисни Аҳмад “Муснад”да (3784) ривоят қилган. Уни таҳқиқ қилганлар Аҳмаднинг исноди Муслимнинг шартига биноан саҳиҳдир,Муслимнинг ровийларидан бўлган Абул Аҳвасдан бошқа барча ровийлар икки шайхнинг ровийлари бўлиб, ишончли кишилардир, дейдилар. Ибн Можа “Фитналар”да (3988) Ибн Абу Шайба “Мусаннаф”нинг “Китобуз- Зуҳд”ида (783), Доримий “Риқоқ”да (2755), Баззор “Муснад”да (5433), Абу Яъло “Муснад”да (8388) Ибн Масъуддан ривоят қилишган.\n(“Саҳиҳи Ибн Можа”да Албоний ҳадиснинг “Ғариблар кимлар?- дейилди. У зот: “Қабилалардан келган бегоналар”- дедилар” деган сўзларидан бошқасини саҳиҳ деган. 3223)\n(3). Абдуллоҳ ибн Амрдан бу ҳадисни Аҳмад “Муснад”да (6650) ривоят қилган. Уни таҳқиқ қилганлар айтадиларки бу ҳадис ҳасан лиғойриҳдир. Табароний “Авсат”да (2222) ривоят қилган. Ҳайсамий “Мажмауз Завоид”да: “Уни Аҳмад ва Табаронийлар ривоят қилишган. Унда Ибн Луҳайъа бор бўлиб у заифдир” дейди. (7545).(Албоний “Силсилатус саҳиҳа”да (1619) уни саҳиҳ деган).\n4). Бу ҳадисни Ибнул Муборак “Зуҳд”да (1513), Ожуррий “Ғурабо”да (37) ривоят қилган.\n5). Бу ҳадисни Қузоъий “Муснадуш Шиҳоб”да (2138) Амр ибн Авфдан ривоят қилган.\n6). “ Мадорижус соликийн”- 3194\n7). “ Мадорижус соликийн”-3196\n8). Юқорида манба\n9). Бу ҳадисни Аҳмад “Муснад”да (22221) ривоят қилган. Уни таҳқиқ қилгувчилар “жуда заийф. Ярим мавзуъдир” деганлар. Термизий “Зуҳд”да (2347), Ибн Можа “Зуҳд”да (4117), Ҳумайдий “Муснад”да (2404), Абу Нуайм “Ҳуля”да (125), Байҳақий “Шуъаб”нинг “Зуҳд ва қасрул амал” бобида (7293) Абу Умомадан қуйидаги ибора билан ривоят қилган: «Албатта валийларимнинг ичидан Менинг наздимда ҳолати энг яхшиси: молу дунёси, аҳли кам бўлган, намоздан роҳат топадиган, Роббига ибодати чиройли бўлган мўминдир. Ва у одамлар орасида номаълум бўлиб юрадики уни бармоқлар билан кўрсатилмайди. Бас, тездан ўлим топади, мероси оз бўлади ва унинг ортидан йиғлаб қоладиганлари кам бўлади».\n10). Тахрижи юқорида ўтди\n11). Тахрижи юқорида ўтди\n12). Ибн Можа “Зуҳд”да (4115), Табароний “Кабийр”да (2084)ва “Муснадуш шомиййин”да (2205), Байҳақий “Шуъабул иймон”нинг “Зуҳд ва қасрул амал” бобида (7333) муоз ибн Жабалдан ривоят қилган.\n13). Ибн Абу Шайба “Мусаннаф”нинг “Зуҳд” китобида (7189), Аҳмад “Зуҳд”да 262 саҳифа, Ибн Абуддунё “Маҳосинуннафс”да (78) ривоят қилганлар.\n14). Аҳмад “Муснад”да (12327) ривоят қилган. Унинг муҳаққиқлари: ўз йўллари ва шоҳидлари билан кучли ҳадис, ва бу ҳасан исноддир деганлар. Термизий “Амсол”да (2869) ривоят қилиб, “ушбу тариқа билан ҳасан ғарибдир” деган. Абу Яъло “Муснад”да (6190) Анасдан ривоят қилган. Албоний “Саҳиҳул Жомеъ”да (5854) уни саҳиҳ деган.\n15). Ибн Абу Шайба “Мусаннаф”нинг “Китобул Жиҳод”ида (4206) Абдурраҳмон ибн Жубайрдан ривоят қилган.\nИмом Барзанжий ва унинг мавлид асари ҳақида\n10:32 / 24.03.2017 1746\n10:33 / 24.03.2017 1159\n2395 17:40 / 17 март\nБир одам Абдуллоҳ ибн Аббос розияллоҳу анҳунинг ҳузурларида гапириб, кўп хато қилди. Шунда Абдуллоҳ ибн Аббос розияллоҳу анҳу ўзининг бир қулини чақириб, уни озод давоми...\n301 07:10 / 20 июнь\nИккинчи бобАбу Ҳурайра розияллоҳу анҳудан ривоят қилинади .Набий соллаллоҳу алайҳи васаллам .Аллоҳ таоло .Одам боласининг ҳамма амали ўзи учун, фақат рўза Мен давоми...\n1208 21:00 / 05 май\nЖаннатнинг даражаси нечта?\nТермизий раҳимаҳуллоҳ Ато ибн Ясордан, у Муоз ибн Жабалдан ривоят қилади Расулуллоҳ соллаллоҳу алайҳи васаллам айтдилар Жаннатда юзта даража бордир. Ҳар бир давоми...\n2038 08:30 / 13.12.2018


Ипак маҳсулотлари экспортини ошириш чоралари маълум қилинди\n14:21 / 07.01.2020\nБугун, 7 январь куни «Ўзбекипаксаноат» уюшмасининг 2019 йил якунлари ва 2020 йилда амалга ошириладиган истиқболли режаларга бағишланган матбуот анжумани ўтказилди.\nУнда сўзга чиққан «Ўзбекипаксаноат» уюшмаси раис ўринбосари Олимжон Жумаев ўзбек ипак маҳсулотлари экспорти кўрсаткичларини янада ошириш учун ўзбек ипак матоларининг сифати яхшиланиши кераклигини айтди.\n«Сифатли пилладан сифатли ипак бўлади. Европа брендларининг дастгоҳларини олиб келяпмиз. Япония, Корея, Хитойдан [дастгоҳлар] олиб келяпмиз. Лекин дастгоҳга мос келадиган маҳсулотни ҳам ўзимиз ишлаб чиқаришимиз керак.\nБунинг учун ишни баргнинг сифатидан бошлашимиз керак. Барг сифатини яхшиланмас экан, сифатли пилла ололмаймиз», дея Олимжон Жумаевнинг сўзларини келтирмоқда Kun.uz мухбири.\n«Ўзбекипаксаноат» уюшмаси раис ўринбосари пилла сифатини ошириш масаласига ҳам тўхталди.\n«Битта пилладан 1,5 минг метргача ип чиқади. Ҳозирги кунда етарли даражада озуқаланмаган ёки озуқа емаган пилла 1,5 минг метрли ипакни бермайди. 400, 500, 600 метр бўлиб қолади ва узилувчан бўлади. Дастгоҳларга тўғри келмай қоляпти. Шунинг учун биз 2020 йилда бутун эътиборимизни озуқа базасига қаратяпмиз. Интенсив тутзорларни яратяпмиз. Ўрма тутзор бўлади. Олдингидек дарахт чопилмайди», дейди Олимжон Жумаев.\nМатбуот анжуманида берилган маълумотларга кўра, соҳада экспорт ҳажми 2017 йилда 30,9 миллион доллар, 2018 йилда 50,7 миллион долларни ташкил қилган (ўсиш суръати 19,8 миллион доллар ёки 164 фоиздан кўп). 2019 йилда 65,2 миллион долларлик ипак маҳсулотлари экспорт қилиш прогнози ортиғи билан уддаланган, яъни йил якунига қадар бу кўрсаткич 70 миллион долларга етказилган.\nЎзбекистонда пиллачилик тармоғига бағишланган инвестицион форум ўтказилади\nТутзорлар оилавий пудрат асосида аҳолига бўлиб берилади


Жума намози ва жума кунига тааллуқли одоблар ҳақида / Ўзбекистон янгиликлари, энг сўнгги хабарлар\nМахсус янгиликлар 0 Шархлар 1626 кўрилди\nБу одоблар ўн бешта:\n1. Жума намозига пайшанба куни ва жума кечасидан тозаланиш, кийимларни ювиш ва керакли нарсаларни тайёрлаш орқали ҳозирлик кўриш зарур.\n2. Жума куни ғусл қилиш – ювиниш. Имом Бухорий ва Муслимнинг "Саҳиҳ" китобларида ривоят қилинган ҳадислар ва бошқа асарларда келган хабарларга мувофиқ ювинишнинг энг афзал вақти – жума намозига боришдан бир оз олдин ғусл қилишдир.\n3. Баданини поклаб зийнат бериш, тирноқларини олиш, мисвок ёрдамида тишларни тозалаш, юқорида зикр этилганидек кир-ифлосликларни бадандан кетказиш каби тозалик амалларини бажариш, хушбўйликлар суртиш ва энг яхши кийимларни кийиш мақсадга мувофиқ.\n4. Жума намозига эрта, пиёда бориш (бунинг иложи бўлса, албатта - тарж.). Жомеъ масжидига ташқарига чиққунча қадар унда эътикофда бўлишни ният қилиш афзалдир.\n5. Одамларнинг елкаси оша ўтмаслик, намозхонлар ўртасида бўш жой бўлса, шу ердан ўтиш одобдандир.\n6. Намоз ўқиётганлар олдидан асло кесиб ўтмаслик шарт.\n7. Биринчи сафда туришга интилиш мақсадга мувофиқ. Агар имкон бўлмаса ва эътироз эшитса, олдинги қаторига ўтмайди. Кечикса, узрли бўлади.\n8. Имом ҳужрасидан чиқиб, минбарга йўналса, нафл намоз ўқишни ва турли зикрларни тўхтатиш ҳамда муаззинга жавоб билан машғул бўлиш, сўнгра хутбани эшитиш зарур.\n9. Жума намозидан кейин икки ё тўрт, ёки олти ракат суннат намози ўқиш афзал саналади.\n10. Аср намози адо этилгунга қадар масжидда туриш. Агар шом намозига қадар турса, янада афзал бўлади.\n11. Жума кунидаги дуолар қабул бўладиган муборак соатни қалб ҳозирлиги ва доимий зикрлар билан ўтказиш зарур.\n12. Пайғамбаримиз алайҳиссаломга салавот айтишни кўпайтириш. Расулуллоҳ соллаллоҳу алайҳи васаллам марҳамат қилдилар: "Ким жума кунида менга саксон марта салавот айтса, Аллоҳ таоло унинг саксон йиллик гуноҳларини (сағираларини) афв этур" (заиф ҳадис бўлиб, уни Дайламий "Муснад"ида келтирган).\n13. Каҳф сурасини ўқиш.\n14. Имкон борича жума куни хайр-эҳсон ва садақалар бериш. Садақа-эҳсонни масжид ташқарисида тарқатиш керак. Жума куни"Тасбеҳ" намозини адо этиш мустаҳаб (Ҳофиз Абул Ҳасан Мақдисий ва бошқалар бу ҳақдаги ҳадисни саҳиҳга ҳукм этишган).\n15. Жума кунида охират амаллари билан машғул бўлиб дунё ишларидан холи бўлиш ҳам мустаҳаб амалдир.\n"Минҳожул қосидин" китобидан Muslim.uz олиб берди.\nапр 26 / 2019